****

**สาร ม.พ.พ.ท.**

**ปีที่ ๑๖ ฉบับที่ ๗ เดือน กรกฎาคม พุทธศักราช ๒๕๖๐**

**สาวไทยผู้บกพร่องทางการได้ยินสุดเจ๋ง ! คว้ามงกุฎระดับโลก “MISS DEAF WORLD ๒๐๑๗” ที่สาธารณรัฐเชค**



**นับเป็นมิติของวงการนางงามเมืองไทย เมื่อสาวไทยผู้บกพร่องทางการได้ยิน “น้ำหวาน-ชุติมา เนตรสุริวงค์ ” MISS DEAF THAILAND ๒๐๑๗ สามารถพิชิตมงกุฎสุดยอดนางงามผู้บกพร่องทางการได้ยินระดับโลก “MISS DEAF WORLD ๒๐๑๗″ ในงานการประกวด Miss & Mister Deaf World and Europe and Asia,  World Fashion show ๒๐๑๗ ณ สาธารณรัฐเชค ได้เป็นคนแรกของเมืองไทย**   สำหรับตัวแทนหนุ่มไทยที่เข้าร่วมประกวดคือ “ณัฐพงศ์ งิ้วเหล็ก”  แต่ไม่ได้รับตำแหน่งอะไรแต่อย่างใด ทั้งนี้ก่อนเดิยทางไปประกวดน้องน้ำหวานเพิ่งได้รองอันดับ ๒ สาวผิวสวยหน้าใส “แอสนี่ วูแมน ๒๐๑๗” ด้วย

**ประเสริฐ เจิมจุติธรรม กูรูนางงามในฐานะที่ปรึกษาการประกวด MR & MISS DEAF THAILAND กล่าวว่า** การจัดประกวดผู้บกพร่องทางการได้ยินของไทยนั้น จัดมาหลายครั้งแล้ว แต่เป็นจัดแบบภายในไม่ได้มีการโปรโมทเหมือนเช่นเวทีปกติทั่วไป **วัตถุประสงค์คือ การพัฒนาศักยภาพของหนุ่มสาวผู้บกพร่องทางการได้ยิน โดยให้มีเวทีการแสดงออกซึ่งความสามารถ พร้อมทั้งเป็นแบบอย่างที่ดีให้กับคนรุ่นใหม่ ที่ไม่เพียงแต่กับกลุ่มบุคคลประเภทนี้เท่านั้น รวมทั้งคนปกติทั่วไปด้วย** การที่ไทยเราส่งตัวแทนหนุ่มสาวเข้าร่วมประกวดนั้น เปรียบเสมือนทูตสันทวไมตรี ยิ่งโดยเฉพาะเมื่อน้องน้ำหวานได้ตำแหน่งมาก็จะทำให้คนรู้ตจักประเทศไทยมากยิ่งขึ้น ก็อยากให้มีการส่งเสริมและสนับสนุนผู้บกพร่องหรือพิการทางด้านต่างๆ ให้มากขึ้น ขอเป็นกำลังใจให้กับคนกลุ่มนี้ทุกคนครับ (ไทยรัฐออนไลน์/มูลนิธิพัฒนาคนพิการไทย ๑๗ ก.ค.๖๐)

**เปิดเว็บไซต์พจนานุกรมภาษามือไทยฉบับแรก**





**เปิด “เว็บไซต์พจนานุกรมภาษามือไทย ฉบับราชบัณฑิตยสภา” เฉลิมพระเกียรติสมเด็จพระนางเจ้าฯ พระบรมราชินีนาถ เพิ่มโอกาส-คุณภาพชีวิตแก่ผู้พิการทางการได้ยินกว่า ๓ แสนคน**

ที่วิทยาลัยราชสุดา มหาวิทยาลัยมหิดล สำนักนายกรัฐมนตรี ร่วมกับสำนักงานราชบัณฑิตยสภา **จัดงานเปิด “เว็บไซต์พจนานุกรมภาษามือไทย ฉบับราชบัณฑิตยสภา” เพื่อเฉลิมพระเกียรติสมเด็จพระนางเจ้าฯ พระบรมราชินีนาถ** เนื่องในโอกาสทรงเจริญพระชนมพรรษา ๘๔ พรรษา ๑๒ สิงหาคม ณ อาคารศูนย์การเรียนรู้มหิดล มหาวิทยาลัยมหิดล **เพื่อเป็นเครื่องมือช่วยติดต่อสื่อสารระหว่างคนหูหนวกด้วยกัน** หรือระหว่างคนไทยทั่วไปกับคนหูหนวกให้ก้าวไปด้วยกันสู่ยุคไทยแลนด์ ๔.๐ อีกทั้งยังเป็นเครื่องมือเรียนรู้ภาษาไทยแก่คนหูหนวก

**นายสุวิทย์ เมษินทรีย์ รัฐมนตรีประจำสำนักนายกรัฐมนตรี ซึ่งกำกับดูแลงานสำนักราชบัณฑิตยสภา เป็นประธานพิธีเปิดงาน กล่าวว่า** ในการขับเคลื่อนพัฒนาประเทศไปข้างหน้านั้น การพัฒนาด้านภาษาไทยและการสื่อสารถือเอกลักษณ์และวัฒนธรรมประจำชาติและความเป็นไทย ควบคู่กับการดูแลทุกข์สุขของประชาชนทุกกลุ่มในสังคมไทยให้ก้าวเดินไปด้วยกัน ไม่ทิ้งใครไว้ข้างหลัง **ซึ่ง “เว็บไซต์พจนานุกรมภาษามือไทย ฉบับราชบัณฑิตยสภา” เพื่อเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสทรงเจริญพระชนมพรรษา ๘๔ พรรษา เป็นการใช้เทคโนโลยีสมัยใหม่มาสร้างนวัตกรรมเพื่อประโยชน์ต่อการดำรงชีวิตของผู้พิการและเข้าถึงได้ง่าย** ทั้งนี้ ได้เริ่มทำมาตั้งแต่ปี พ.ศ.๒๕๕๑ โดยมีคณะกรรมการประกอบด้วย คนหูหนวกจากชุมชน สมาคมคนหูหนวกแห่งประเทศไทย ผู้แทนจากมูลนิธิพัฒนาคนพิการไทย คนหูหนวก, ฝ่ายเทคโนโลยีสำหรับคนหูหนวก, นักภาษาศาสตร์, ล่ามภาษามือจากวิทยาลัยราชสุดา มหาวิทยาลัยมหิดล และสำนักงานราชบัณฑิตยสภา ซึ่ง**บัดนี้พร้อมเปิดใช้งานและคู่มือการใช้งานเว็บไซต์ที่**[http://164.115.33.](http://164.115.33.๑๑๖)116

"ทั้งนี้ **เป็นการสนับสนุนให้ผู้พิการทางการได้ยินได้มีโอกาสที่เท่าเทียมกับคนทั่วไปมากยิ่งขึ้น และได้ใช้ “เว็บไซต์พจนานุกรมภาษามือไทย ฉบับราชบัณฑิตยสภา อย่างทั่วถึง** นำความรู้จากพจนานุกรมมาสร้างความเข้าใจในการสื่อสาร ทั้งในด้านการศึกษา คุณภาพชีวิตและการอาชีพ สามารถพัฒนาศักยภาพตนเองให้เข้าถึงการเรียนรู้ตลอดชีวิตได้อย่างเท่าเทียมเช่นคนไทยทั่วไป และสามารถสร้างสรรค์ประโยชน์ต่อตนเอง ครอบครัว และเป็นพลังขับเคลื่อนให้กับสังคมต่อไป เสริมศักยภาพของผู้พิการให้ก้าวทันเทคโนโลยีและเชื่อมต่อกับสังคมโลก ควบคู่ไปกับการร่วมพัฒนาโมเดล Thailand ๔.๐ อย่างเป็นรูปธรรม" รมต.สำนักนายกฯ กล่าว

นอกจากนี้ **เว็บไซต์พจนานุกรมภาษามือไทยนี้ยังเป็นประโยชน์แก่บุคคลอื่นอีกจำนวนมาก อาทิ** ล่ามภาษามือ, ครูสอนในโรงเรียนโสตศึกษา, โรงเรียนที่มีคนพิการทางการได้ยินเรียนร่วม, ครอบครัวของคนพิการทางการได้ยิน หรือผู้ที่เกี่ยวข้องกับคนพิการทางการได้ยิน และผู้สนใจทั่วไปอีกด้วย” (ไทยโพสต์ออนไลน์/มูลนิธิพัฒนาคนพิการไทย ๒๐ ก.ค.๖๐)

**พระเมตตาล้นเกล้า..สมเด็จพระเจ้าอยู่หัว รับสั่งให้ดูแลเด็กหญิงถูกรถชนจนต้องตัดขา**

**สมเด็จพระเจ้าอยู่หัว รัชกาลที่ ๑๐ พระราชทานตะกร้าสิ่งของแก่เด็กหญิงวัย ๑๓ ปี ที่ถูกรถชนจนต้องตัดขาทิ้งพร้อมรับสั่งหน่วยงานที่เกี่ยวข้องดูแลเรื่องขาเทียม** จากกรณีที่ **ด.ญ.วรรณวิสา ศรีจันทร์ อายุ ๑๓ ปี** ชาว จ.กาญจนบุรี ซึ่งประสบอุบัติเหตุโดนรถยนต์ชนขณะซ้อนท้ายรถจักรยานยนต์ไปกับมารดา เมื่อวันที่ ๒๙ ธันวาคม ๒๕๕๙ **ได้รับบาดเจ็บสาหัส จนต้องตัดขาขวาทิ้งอีกทั้งยังมีฐานะยากจนต้องอาศัยอยู่กับแม่ตามลำพังเพราะพ่อเพิ่งเสียชีวิต** เมื่อวันที่ ๑๘ มิถุนายน ๒๕๖๐ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงมีพระเมตตาต่อครอบครัวของ ด.ญ.วรรณวิสา ทรงพระกรุณาโปรดเกล้าโปรดกระหม่อมให้ **พลตรี กัลย์สรรค์ จันทรเสน เชิญกระเช้าสิ่งของพระราชทานไปมอบแก่ครอบครัว ด.ญ.วรรณวิสา และประสานหน่วยงานที่เกี่ยวข้องหาทางช่วยเหลือต่อเนื่อง** สร้างความปลื้มปีติ และสำนึกในพระมหากรุณาธิคุณอันล้นพ้นอย่างหาที่สุดมิได้

โดย**นายรณชัย จิตรวิเศษ รองผู้ว่าราชการจังหวัดกาญจนบุรี เปิดเผยว่า** สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ พลตรี กัลย์สรรค์ จันทรเสน เชิญกระเช้าสิ่งของพระราชทานไปมอบแก่ครอบครัว ด.ญ.วรรณวิสา **โดยทรงรับสั่งให้ดูแลช่วยเหลือเกี่ยวกับเรื่องการใส่ขาเทียมและเกี่ยวกับความเป็นอยู่ในการดำรงชีพของครอบครัวให้มีรายได้สามารถดำรงชีพได้อย่างปกติสุข ซึ่งทางจังหวัดกาญจนบุรีได้รับสนองงานในครั้งนี้ต่อไป** (hilight.kapook.comออนไลน์/มูลนิธิพัฒนาคนพิการไทย ๑๙ มิ.ย.๖๐)

**สอศ.เร่งขับเคลื่อนให้วิชาชีพคนพิการ**

**** **“สุเทพ” เร่งขับเคลื่อนให้วิชาชีพคนพิการ ย้ำ วิทยาลัยอาชีวศึกษาที่จัดการศึกษาเรียนร่วม ๒๕๘ แห่ง ดำเนินการจัดการเรียนการสอนอย่างเข้มข้น หวังสร้างทักษะอาชีพให้ผู้พิการในอนาคต**...

เมื่อวันที่ (๑๙ มิ.ย.) **ดร.สุเทพ ชิตยวงษ์ เลขาธิการคณะกรรมการการอาชีวศึกษา (กอศ.) เปิดเผยว่า** ตามที่รัฐบาลมีนโยบายเรื่องการสร้างโอกาสและลดความเหลื่อมล้ำทางการศึกษา นั้น **สำนักงานคณะกรรมการการอาชีวศึกษา (สอศ.) ได้แจ้งให้วิทยาลัยในสังกัด ที่จัดการอาชีวศึกษาเพื่อคนพิการ จำนวน ๒๕๘ แห่งทั่วประเทศ ดำเนินการจัดการศึกษาเรียนร่วมเด็กพิการกับเด็กปกติอย่างเข้มข้น** โดยมีทั้งการจัดการศึกษาแบบเรียนร่วมในทุกสาขาวิชา และฝึกทักษะอาชีพต่างๆ นอกจากนี้ สอศ.ยังได้ร่วมกับมหาวิทยาลัยเมอร์ซี่ ประเทศนิวซีแลนด์ อบรมพัฒนาครูที่จัดการศึกษาคนพิการอย่างเข้มข้น อีกทั้งยังได้**จัดตั้งศูนย์อาชีวศึกษาเพื่อคนพิการ ขึ้นที่ สอศ.ด้วย โดยศูนย์ดังกล่าวจะทำหน้าที่เป็นศูนย์ขับเคลื่อนข้อมูล ส่งเสริม และพัฒนาคนพิการ ให้มีทักษะอาชีพเป็นรูปแบบที่ชัดเจนมากขึ้น เพราะคนพิการก็มีศักยภาพ** แม้พิการด้านร่างกาย ก็ไม่ได้พิการทางจิตใจและความคิด หากได้รับการส่งเสริมด้านอาชีพ ก็จะมีอาชีพ หาเลี้ยงตนเองได้ ไม่เป็นภาระสังคม

**"นพ.ธีระเกียรติ เจริญเศรษฐศิลป์ รมว.ศึกษาธิการ ให้ความสำคัญเรื่องการศึกษาสำหรับคนพิการเป็นอย่างมาก เพราะต้องการให้กลุ่มคนพิการที่มีอยู่ ๙ ประเภท ได้แก่** บุคคลที่มีความบกพร่องทางการเห็น มีความบกพร่องทางการได้ยิน มีความบกพร่องทางสติปัญญา มีความบกพร่องทางร่างกาย มีความบกพร่องทางการเรียนรู้ มีความบกพร่องทางการพูด มีความบกพร่องทางพฤติกรรม บุคคลออทิสติก และพิการซ้ำซ้อน **ให้ได้รับการดูแลทางทักษะอาชีพ เพื่อให้มีความรู้สามารถเลี้ยงตนเอง และครอบครัวได้** โดยปัจจุบันมีผู้พิการทางด้านต่างๆเรียนวิชาชีพ ในสถานศึกษาสังกัด สอศ. ในระดับประกาศนียบัตรวิชาชีพ (ปวช.) และประกาศนียบัตรวิชาชีพชั้นสูง (ปวส.) ทั้งสิ้น ๑,๐๔๐ คน และยังมีผู้ที่เรียนในหลักสูตรระยะสั้นต่างๆอีกเป็นจำนวนมาก” เลขาธิการ กอศ. กล่าว.

(เดลินิวส์ออนไลน์/มูลนิธิพัฒนาคนพิการไทย ๑๙ มิ.ย.๖๐)

**“ชัยรัตน์-ศักดิ์เพชร” ๒ ลมกรดพาราไทยสร้างชื่อ คว้า ๒ ทองแดงศึกกรีฑาพิการโลกที่เยอรมัน**

ตามที่ **สมาคมกีฬาคนพิการทางสมองแห่งประเทศไทย ภายใต้การบริหารของ ณัยณพ ภิรมย์ภักดี นายกสมาคมฯ ได้ส่งทีมนักกรีฑาผู้พิการทางสมองทีมชาติไทย ไปเข้าร่วมการแข่งขันกรีฑารายการ “เวิลด์ โอเพ่น แอธเลติกส์ กรังด์ปรีซ์ ๒๐๑๗”** ที่ กรุงเบอร์ลิน ประเทศเยอรมนี ในช่วงระหว่าง ๑๒ - ๑๙ มิถุนายน ๒๕๖๐ เป็นรายการเก็บคะแนนสะสมเพื่อสิทธิ์เข้าร่วมการแข่งขันรายการชิงแชมป์โลก **โดยทีมพาราไทย สร้างชื่อคว้ามาได้๒เหรียญทองแดง**  
 ล่าสุด เมื่อเช้าวันที่ ๒๐ มิ.ย. ที่ผ่านมา **คณะนักกีฬาทั้งหมด กลับถึงเมืองไทย โดยสายการบินไทย เที่ยวบิน ทีจี ๙๒๕** ถึงสนามบินสุวรรณภูมิ เมื่อเวลา ๐๖.๐๕ น. หลัง**สามารถสร้างผลงานได้ยอดเยี่ยมคว้าเหรียญรางวัลมาครองได้ถึง ๒ เหรียญทองแดง จาก ชัยรัตน์ ทาอ่อน ที่โชว์ฟอร์มควบฝีเท้าเข้ามาเป็นอันดับ ๓** ด้วยเวลา ๑๓.๗๗ วินาที คว้าเหรียญทองแดง รายการวิ่ง ๑๐๐ ม.ชาย คลาส ที ๓๗ **และ อีก ๑ เหรียญทองแดง จาก ศักดิ์เพชร แซ่ส่าง ที่โชว์ฟอร์มแกร่งวิ่งเข้าเส้นชัยมาเป็นอันดับ ๓** ใน วิ่ง ๒๐๐ ม. ชาย คลาส ที ๓๗ ด้วยเวลา ๒๗.๒๑ วินาที ขณะที่**ผลงานของนักกรีฑาตัวแทนของประเทศไทยคนอื่นๆ สามารถทำผลงานดีไม่แพ้กันในอีกหลายรายการ ดังนี้** วิ่ง ๑๐๐ ม. หญิง คลาส ที ๓๖ สุดาพร พุ่มจันทร์ คว้าอันดับ ๖ และ สุรศักดิ์ ดำชุม คว้าอันดับ๔วิ่ง๒๐๐ม.ชายคลาสที๓๖  
 ด้าน  **“บิ๊กต่อย” ณัยณพ ภิรมย์ภักดี นายกสมาคมกีฬาคนพิการทางสมองแห่งประเทศไทย กล่าวหลังนักกีฬากลับถึงเมืองไทย ว่า** ต้องขอแสดงความยินดีกับผลงานที่ยอดเยี่ยมของทีมนักกีฬาผู้พิการทางสมอง ที่สามารถคว้าเหรียญรางวัลจาการแข่งขันในรายการระดับโลก มาครองได้ถึง ๒ เหรียญแดง ถือเป็นนิมิตหมายที่ดี **เพราะที่ผ่านมาเราไม่สามารถคว้าเหรียญรางวัลในรายการระดับโลกจากกีฬาประเภทนี้เลย ทำให้จากนี้ชนิดนี้อาจจะเป็นอีกหนึ่งกีฬาความหวังเช่นเดียวกับกีฬาบอคเซียได้ในอนาคต** ซึ่งเราต้องมาช่วยกันผลักดันและพัฒนากันให้เพิ่มมากขึ้นต่อไป  (manager.co.thออนไลน์/มูลนิธิพัฒนาคนพิการไทย ๒๐ มิ.ย.๖๐)

**ปตท.ยกระดับคุณภาพ**

 ปตท. จ้างงานผู้พิการตามมาตรา ๓๕ ช่วยยกระดับคุณภาพชีวิตและสร้างกำลังใจให้ผู้พิการไทยทุกภูมิภาค**นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) พร้อมผู้บริหาร ปตท. ร่วมให้กำลังใจและมอบเสื้อปฏิบัติงานให้กับผู้แทนผู้พิการจากมูลนิธิเมาไม่ขับที่ ปตท. จัดจ้างตลอดปี ๒๕๖๐ รวม ๔๖ คน เพื่อออกรณรงค์เมาไม่ขับตามสถานีบริการน้ำมัน ปตท. และเป็นวิทยากรให้ความรู้และกำลังใจแก่ผู้พิการใน ๖ จังหวัดทุกภูมิภาค**  นับเป็นการช่วยยกระดับคุณภาพชีวิตของผู้พิการให้ดีขึ้นจากการมีงานและรายได้ประจำ  รวมทั้งช่วยยกระดับจิตใจให้ผู้พิการได้เห็นถึงคุณค่าและเกิดความภาคภูมิใจในตนเอง

ทั้งนี้ **ปตท. ถือเป็นรัฐวิสาหกิจแห่งแรกที่เปลี่ยนรูปแบบการช่วยเหลือผู้พิการ**ผ่านการจ้างเหมาบริการผู้พิการตามมาตรา ๓๕ แทนการส่งเงินเข้ากองทุนส่งเสริมและพัฒนาคุณภาพชีวิตคนพิการ ตามมาตรา ๓๔ ของ พรบ. ส่งเสริมและพัฒนาคุณภาพชีวิตคนพิการ (บ้านเมืองออนไลน์/มูลนิธิพัฒนาคนพิการไทย ๒๐ มิ.ย.๖๐)

**โครงการศัลยกรรมเพื่อผู้พิการ**

 **บริษัท เดอร์มาลิงค์ จำกัด ผู้นำด้านนวัตกรรมเครื่องมือทางการแพทย์ และผลิตภัณฑ์ความงามอันดับ ๑ ในเมืองไทย ร่วมเป็นผู้สนับสนุนในโครงการศัลยกรรมตกแต่งแก้ไขความพิการแต่กำเนิดและความพิการจากอุบัติเหตุทั่วไป ไฟไหม้ น้ำร้อนลวก ประจำปี ๒๕๖๐** ซึ่งเป็นโครงการช่วยเหลือผู้ป่วยยากไร้ให้เข้าถึงสวัสดิการและเทคโนโลยีด้านการรักษาอย่างเท่าเทียมกัน โดยสาขาวิชาศัลยศาสตร์พลาสติก ภาควิชาศัลยศาสตร์ ศิริราชพยาบาลมหาวิทยาลัยมหิดล และมูลนิธิแพทย์อาสาสมเด็จพระศรีนครินทราบรมราชชนนี (พอ.สว.) ณ โรงพยาบาลสกลนคร จังหวัดสกลนคร (บ้านเมืองออนไลน์/มูลนิธิพัฒนาคนพิการไทย ๒๐ มิ.ย.๖๐)

**ภาษามือ..เปิดโลกเงียบ…สู่โลกกว้าง**

****

**ฝนตก**

**rain**

**โมเมนต์น้ำตาซึม ชายพิการสายตาได้เห็นหน้าภรรยาครั้งแรก หลังอยู่ด้วยกันมา ๑๕ ปี**



**เผยภาพนาทีชวนประทับใจ เมื่อชายตาบอดได้รับแว่นตาพิเศษ และได้มองเห็นหน้าภรรยาชัด ๆ ครั้งแรกหลังแต่งงานกันมา ๑๕ ปี ขอบคุณเทคโนโลยีที่ทำให้เรื่องเหลือเชื่อเกิดขึ้นได้ราวกับมีปาฏิหาริย์** เมื่อวันที่ ๙ มิถุนายน ๒๕๖๐ เว็บไซต์เอบีซีนิวส์ เปิดเผยโมเมนต์ชวนประทับใจของ **แอนดริว แอร์เรย์ ชายชาวอเมริกันวัย ๓๗ ปี จากคอนเวย์ รัฐนิวแฮมป์เชียร์ สหรัฐฯ ผู้พิการทางสายตาตามกฎหมาย (Legally Blind) หรือบอดไม่สนิท เนื่องจากเขาเกิดมาพร้อมกับโรคสตาร์การ์ดท์** (Stargardt's disease) ซึ่งเป็นโรคเกี่ยวกับดวงตาอันส่งผลต่อเรตินา ทำให้เขามองเห็นสิ่งของต่าง ๆ ได้เพียงเลือนราง

แอนดริว และ เคลลี แอร์เรย์ ผู้เป็นภรรยา มีลูกสาวด้วยกัน ๓ คน **ทั้งคู่มีความใฝ่ฝันที่จะฉลองวันครบรอบแต่งงานปีที่ ๑๕ พร้อมหน้าพร้อมตากับญาติสนิทและเพื่อน ๆ หลังจากเขาได้รู้จักเทคโนโลยีแว่นอิเล็กทรอนิกส์จากบริษัท eSight ที่มีกระบวนการพิเศษใช้กล้องที่มีความเร็วและความละเอียดสูงในการจับภาพมาให้ผู้ใช้มองเห็น ช่วยให้ผู้ที่มีความบกพร่องทางสายตาได้กลับมามองเห็นได้อีกครั้ง** โดยหลังจากในโลกออนไลน์ช่วยกันระดมทุนประมาณ ๑ ปี ในที่สุดแอนดริวก็สามารถมีโอกาสได้ใช้แว่นตา eSight ที่มีราคาสูงถึง๑๐,๐๐๐ดอลลาร์หรือราว๓๔๐,๐๐๐บาทได้ในที่สุด  
 "ผมมองเห็นสิ่งของ แต่มองไม่เห็นรายละเอียดต่าง ๆ คล้ายกับเวลาคุณมองผ่านกล้องแล้วปรับเลนส์ให้ออกจากจุดโฟกัส นั่นแหละคือสิ่งที่ผมเห็น **แต่เมื่อผมใส่แว่นนี้ ผมสามารถอ่านเข็มนาฬิกาที่อยู่ห่างออกไปกว่า ๑๕ ฟุตได้ มันน่าอัศจรรย์มาก**" แอนดริว เผย

**แอนดริวได้สวมใส่แว่นตาไปร่วมงานครบรอบแต่งงานปีที่ ๑๕ ซึ่งจำลองพิธีแต่งงานในความทรงจำของทั้งคู่ให้หวนคืนมาอีกครั้ง เขาตื่นเต้นมาก** เมื่อสามารถมองเห็นลูก ๆ ได้ เขามองเห็นชุด เห็นเครื่องประดับที่พวกเธอใส่ มองเห็นหน้าที่เต็มไปด้วยรอยยิ้มของพวกเธอ **จากนั้นช่วงเวลาที่เขารอคอยก็มาถึง เขาได้เห็นภรรยาปรากฏตัวเดินมาหาเขา เขามองเห็นตา มองเห็นปาก มองเห็นจมูก ของเธอ อย่างที่ก่อนหน้านี้ไม่เคยได้เห็นมาก่อน** นับเป็นช่วงเวลาที่สุดแสนพิเศษเต็มไปด้วยความรู้สึกตื้นตันและดีใจเกินบรรยาย "เธอเป็นคู่สมรสที่เยี่ยมมาก ไม่ว่าจะสุขหรือทุกข์ เธอก็จะอยู่เคียงข้างผมเสมอ เธอไม่เคยปริปากบ่น **ผมรู้ว่าเธอรักผมจริงอย่างไม่มีเงื่อนไขใดและมันพิเศษมากๆ**"แอนดริวกล่าวถึงภรรยาสุดที่รัก   
 คลิปวิดีโองานเฉลิมฉลองการแต่งงานของ  
แอนดริวและภรรยาถูกเผยแพร่และแชร์ต่อกันมากมายในโลกออนไลน์เมื่อสัปดาห์ที่ผ่านมา ก็ได้สร้างความซาบซึ้งใจและประทับใจอย่างมาก หลาย ๆ คนเห็นแล้วก็พากันน้ำตาซึมไปตามกัน (hilight.kapook.comออนไลน์/มูลนิธิพัฒนาคนพิการไทย ๒๐ มิ.ย.๖๐)

**คุณลุงหัวใจแกร่ง แม้พิการขา ๒ ข้าง แต่ทำไร่เลี้ยงครอบครัวมาได้นานถึง ๔๐ ปี**

 เปิดเรื่องราวของคุณลุงชาวไร่ผู้พิการขาทั้ง ๒ ข้างมาตั้งแต่วัยหนุ่ม แต่ไม่เคยย่อท้อ กัดฟันสู้ทำมาหากิน จนสามารถเลี้ยงครอบครัวมานานร่วม ๔๐ ปี  **คำที่ว่า "ร่างกายไม่ใช่อุปสรรคถ้าหากใจสู้เสียอย่าง" เห็นทีว่าจะใช้ได้จริงกับคุณลุงชาวจีนท่านนี้ ที่แม้จะพิการขา ๒ ข้างไป แต่ก็ไม่ยอมย่อท้อต่อชะตากรรมและอุปสรรค** สู้ฟันฝ่าใช้ส่วนที่เหลือของร่างกายทำมาหากินเลี้ยงครอบครัวมาเนิ่นนานกว่า๔๐ปีด้วยกัน   
 เมื่อวันที่ ๒๘ เมษายน ๒๕๖๐ เว็บไซต์เซี่ยงไฮ้อิสต์ เผยเรื่องราวของ **ซี เทียนเกิน คุณลุงชาวไร่วัย ๖๐ ปี จากมณฑลเหอหนาน ประเทศจีน ที่เกิดเคราะห์ร้ายประสบอุบัติเหตุอย่างหนักเมื่อตอนอายุ ๑๙ ปี เป็นเหตุให้ต้องสูญเสียขาไปทั้ง ๒ ข้าง แต่หลังจากนั้น คุณลุงก็ไม่เคยมองว่าความพิการเป็นอุปสรรค** ใช้ส่วนที่เหลือของร่างกายให้เป็นประโยชน์ ประกอบอาชีพช่วยเหลือครอบครัวเรื่อยมา

เคราะห์ซ้ำกรรมซัด เมื่อปี ๒๕๒๙ พ่อของคุณลุงเทียนเกิน ก็มาเสียชีวิตจากไป **ทำให้คุณลุงในขณะนั้นที่มีอายุได้เพียง ๒๙ ปี ต้องเป็นเสาหลักของครอบครัว เลี้ยงดูแม่วัยชราและน้องชายที่พิการทางสมองด้วยตัวเองทั้งหมด** และนอกจากงานในไร่แล้วคุณลุงยังรับผิดชอบงานบ้านทั้งซักผ้าและทำอาหารให้ครอบครัวทานอีกด้วย   
 จนกระทั่ง**ในปี ๒๕๔๙ คุณแม่ของคุณลุงเทียนเกินก็เสียชีวิตจากไป และเมื่อปี ๒๕๕๘ น้องชายของคุณลุงก็เสียชีวิตตามไป หลังจากนั้น คุณลุงเทียนเกิน ซึ่งเหลือตัวคนเดียวลำพัง และอายุเริ่มมากขึ้น จึงได้ไปอาศัยอยู่ที่บ้านของลูกพี่ลูกน้อง แต่คุณลุงก็ไม่ได้ไปอยู่เฉย ๆ ยังคงเข้าไร่ทำงานช่วยครอบครัวเช่นเดิม** โดยหลังจากเรื่องราวของคุณลุงเทียนเกิน ถูกนำไปเผยแพร่และแชร์ต่อกันในโลกออนไลน์ของประเทศจีน ก็สร้างความประทับใจเป็นอย่างมาก ต่างพากันชื่นชมและนับถือหัวใจที่แข็งแกร่งของคุณลุงที่ฟันฝ่าอุปสรรคในชีวิตที่สุดแสนยากลำบากมาได้ และเนื่องจากคุณลุงพิการขาทั้ง ๒ ข้างมือทั้ง ๒ ข้าง จึงถูกใช้งานอย่างหนักจนมีสภาพกระดูกคดงอ  
 ทั้งนี้ได้มีผู้คนใจดีจำนวนหนึ่งรู้สึกเห็นใจคุณลุง ร่วมบริจาคเงินช่วยเหลือให้คุณลุงได้ใช้จ่ายรายเดือน ๑๓๐ หยวน หรือประมาณ ๖๕๐ บาท หลาย ๆ คนจึงหวังว่าคุณลุงจะปลดเกษียณตัวเองและใช้เวลาให้มีความสุขกับชีวิตบั้นปลายเสียที(hilight.kapook.comออนไลน์/มูลนิธิพัฒนาคนพิการไทย ๒๐ มิ.ย.๖๐)

**น่ายกย่อง..ชายพิการจับมือสัตวแพทย์ เปิดซ่อมวีลแชร์ให้ผู้พิการฟรี**



อุทัยธานี - **ใครรู้ ใครเห็นต่างยกนิ้วให้หมด พบชายพิการ จับมือนายสัตวแพทย์จิตอาสา เปิดซ่อมวีลแชร์ฟรีช่วยผู้พิการทั่วเมืองอุทัยฯแถมรับบริจาควีลแชร์เก่ามาปรับปรุงให้เหมือนใหม่แจกคนพิการที่ขาดโอกาส**  
 เมื่อวันที่ (๒๑ มิ.ย.) ผู้สื่อข่าวรายงานว่า **หนุ่มใหญ่ผู้พิการทางการเคลื่อนไหว ได้ร่วมกับสัตวแพทย์เป็นจิตอาสา เปิดหน่วยบริการซ่อมแซมรถวีลแชร์ให้แก่ผู้พิการในทุกพื้นที่ในจังหวัดอุทัยธานี โดยไม่คิดค่าบริการใดๆ ทั้งสิ้น** พร้อมทั้งรับบริจาครถวีลแชร์เก่าที่พัง และไม่ได้ใช้งาน เพื่อนำมาซ่อมแซม ก่อนนำไปแจกจ่ายให้แก่คนพิการที่ขาดโอกาสและมีความจำเป็นต้องใช้รถวีลแชร์ในการดำรงชีวิต  
 **นายสุรินทร์ อินทร์จันทร์ อายุ ๕๖ ปี จิตอาสาที่เป็นช่างซ่อมรถวีลแชร์ และเป็นผู้พิการเช่นกัน กล่าวว่า** ตนได้ร่วมกับนายสัตวแพทย์ในพื้นที่จังหวัดอุทัยธานี คนหนึ่ง **รับซ่อมแซมรถวีลแชร์ให้แก่ผู้พิการฟรีโดยไม่ค่าใช้จ่ายใดๆ ไม่ว่าจะเป็นค่าอะไหล่ ค่าแรง ก็ไม่ได้มีการคิด ที่ศูนย์ผู้พิการจังหวัดอุทัยธานี ใกล้กับเทศบาลเมืองอุทัยธานี** โดยนายสัตวแพทย์คนดังกล่าว จะเป็นผู้ทำการออกค่าใช้จ่ายในการซ่อมแซม อะไหล่ และค่าใช้จ่ายต่างๆ ทั้งหมด ส่วนตนจะเป็นคนซ่อมแซมซึ่งตอนนี้ก็มีผู้พิการนำรถวีลแชร์เข้ามาให้ทำการซ่อมแซมอย่างต่อเนื่อง  
 นอกจากนี้ **ยังได้รับรถวีลแชร์ที่มีผู้มาบริจาคไว้ให้ ที่ส่วนใหญ่จะเป็นรถที่พัง และมีสภาพเก่า แล้วนำมาตรวจเช็กดูว่ามีส่วนไหนของรถบ้างที่จะต้องทำการแก้ไขซ่อมแซม** ส่วนบริเวณโครงเหล็กของรถที่เป็นสนิมนั้นก็จะนำมาทำการขัด และพ่นสีใหม่ เพื่อให้ได้รถวีลแชร์ในสภาพสวยใหม่ พร้อมใช้งาน จากนั้นก็จะนำไปมอบให้แก่ผู้พิการที่ยากไร้ และมีความจำเป็นต้องใช้รถวีลแชร์ เพื่อให้สามารถช่วยเหลือตนเองในชีวิตประจำวันได้  (manager.co.thออนไลน์/มูลนิธิพัฒนาคนพิการไทย ๒๒ มิ.ย.๖๐)

**มท.เล็งแก้ กม. “เบี้ยคนพิการ-คนชรา” รองรับอี-เพย์เมนต์ เผยปี ๖๑ ใช้เกณฑ์เดิม คนพิการ ๘๐๐/เดือน คนชราสูงสุด ๙๐ ปี รับ ๑ พัน/เดือน**

**มท.เล็งแก้กฎหมาย “เบี้ยคนพิการ-คนชรา” รองรับระบบอี-เพย์เมนต์ โอนเข้าบัญชีเงินฝากธนาคาร ไม่ต้องส่งเงินสดผ่าน อปท. ป้องกันข้อครหา** คาดโอนเข้าบัญชีเงินฝากทันทีในไตรมาสสุดท้ายปี ๖๐ เผยหนังสือแจ้ง อบต.-เทศบาลซักซ้อมจัดงบเบี้ยคนพิการ-คนชราปี ๒๕๖๑ ยังใช้เกณฑ์เดิมคนพิการ ๘๐๐ บาท/เดือน คนชราตามขั้นบันไดสูงสุด ครบ ๙๐ ปี รับเบี้ย ๑,๐๐๐ บาท ส่วนข้อเสนอเพิ่มเบี้ยคนชรา ๑,๒๐๐-๑,๕๐๐ เพิ่งถึงมือ “รองฯ สมคิด”  
 เมื่อวันที่ (๒๒ มิ.ย.) มีรายงานจากกระทรวงมหาดไทยว่า เมื่อเร็วๆ นี้ นายจรินทร์ จักกะพาก อธิบดีกรมส่งเสริมการปกครองส่วนท้องถิ่น ร่วมกับ น.ส.สุทธิรัตน์ รัตนโชติ อธิบดีกรมบัญชีกลาง **ประชุมหารือแนวทางการจ่ายเงินในส่วนของเงินอุดหนุนค่าใช้จ่ายสนับสนุนการสร้างหลักประกันด้านรายได้แก่ผู้สูงอายุ และรายการเงินอุดหนุนค่าใช้จ่ายสนับสนุนสวัสดิการสังคมให้แก่ผู้พิการและทุพพลภาพ** ตามโครงการบูรณาการสวัสดิการสังคมภายใต้แผนยุทธศาสตร์การชำระเงินทางอิเล็กทรอนิกส์หรืออี-เพย์เมนต์เพื่อป้องกันการทุจริตที่เคยเกิดขึ้น  
 โดยผลการหารือ **กรมส่งเสริมการปกครองส่วนท้องถิ่นจะเสนอให้มีการปรับปรุงแก้ไขระเบียบต่างๆ ของกระทรวงมหาดไทย เช่น** ระเบียบกระทรวงมหาดไทย ว่าด้วยการจ่ายเงินสงเคราะห์เพื่อการยังชีพของ อปท. พ.ศ. ๒๕๔๘ ระเบียบกระทรวงมหาดไทย ว่าด้วยหลักเกณฑ์การจ่ายเงินเบี้ยยังชีพผู้สูงอายุของ อปท. พ.ศ. ๒๕๕๒ และจัดทำระบบเพื่อรองรับการจ่ายเงินเข้าบัญชีเงินฝากธนาคารให้แก่ผู้มีสิทธิรับเงินทั้ง ๒ ส่วนได้โดยตรงทั้งหมด แทนองค์กรปกครองส่วนท้องถิ่น (อปท.) คาดว่าจะดำเนินการได้ทันภายในไตรมาสสุดท้ายของปีงบประมาณ พ.ศ. ๒๕๖๐ ขณะที่**กรมบัญชีกลางขอให้กรมส่งเสริมการปกครองส่วนท้องถิ่นประสานงานเพื่อติดตั้งเครื่องชำระเงินทางอิเล็กทรอนิกส์ หรือเครื่องอีดีซี ให้เสร็จก่อนสิ้นปีงบประมาณ ๒๕๖๐** เพราะงบประมาณ ๒๕๖๑ จะเริ่มรับ-จ่ายเงินผ่านเครื่องอีดีซีตามแผนอี-เพย์เมนต์ภาครัฐ  
 มีรายงานว่า **ล่าสุดกรมส่งเสริมการปกครองส่วนท้องถิ่นได้แจ้งผู้ว่าราชการจังหวัดทุกจังหวัด เพื่อแจ้งซักซ้อมให้ อปท.(เทศบาล และองค์การบริหารส่วนตำบล) ทั่วประเทศถึงแนวทางการตั้งงบประมาณรายจ่ายประจำปีงบประมาณ พ.ศ. ๒๕๖๑** ในส่วนของเงินอุดหนุนค่าใช้จ่ายสนับสนุนการสร้างหลักประกันด้านรายได้แก่ผู้สูงอายุ และรายการเงินอุดหนุนค่าใช้จ่ายสนับสนุนสวัสดิการสังคมให้แก่ผู้พิการและทุพพลภาพ โดยขอให้ เทศบาล และองค์การบริหารส่วนตำบล จัดทำแผนพัฒนาสี่ปี และตั้งงบประมาณ ในข้อบัญญัติ/เทศบัญญัติ รายรับในหมวดเงินอุดหนุนทั่วไปรวมถึงรายจ่ายในหมวดงบกลางประเภทเบี้ยยังชีพผู้สูงอายุและเงินเบี้ยความพิการ  
 สำหรับ**เงินอุดหนุนค่าใช้จ่ายสนับสนุนสวัสดิการสังคมให้แก่ผู้พิการและทุพพลภาพ (เบี้ยเงินความพิการ) ยังกำหนดให้คนพิการได้รับสิทธิรับเบี้ยความพิการคนละ ๘๐๐ บาท/เดือน (ตามมติ ครม.๒๕ พ.ย. ๕๗)** ยกเว้นแต่ในส่วนของเงินเพิ่มเติมที่ อปท. ดำเนินการตาม ข้อ ๑๘ (๒) แห่งระเบียบกระทรวงมหาดไทย ว่าด้วยการจ่ายเงินสงเคราะห์เพื่อการยังชีพของ อปท. พ.ศ. ๒๕๔๘ ที่ได้ดำเนินการให้กับรายเดิมก่อน โดยให้ใช้ฐานข้อมูลจำนวนคนพิการตามบัญชีรายชื่อผู้มีสิทธิรับเงินเบี้ยคนพิการประจำปีงบประมาณ ๒๕๖๑ โดยคำนวณจากอัตราเฉลี่ยการเพิ่มขึ้น ๓ ปีย้อนหลัง และข้อมูลจำนวนคนพิการที่ได้บันทึกในระบบสารสนเทศการจัดการฐานข้อมูลเบี้ยยังชีพของ อปท.จากประกาศบัญชีรายชื่อ  
 ส่วนเงินสนับสนุนการสร้างหลักประกันด้านรายได้แก่ผู้สูงอายุ (เบี้ยยังชีพผู้สูงอายุ) เพื่อรองรับผู้สูงอายที่มีอายุ ๖๐ ปีบริบูรณ์ขึ้นไป ที่มีคุณสมบัติครบถ้วนตามระเบียบกระทรวงมหาดไทย ว่าด้วยหลักเกณฑ์การจ่ายเงินเบี้ยยังชีพผู้สูงอายุของ อปท. พ.ศ. ๒๕๕๒ และได้ขึ้นทะเบียนขอรับเงินเบี้ยยังชีพไว้กับ อปท.ไว้แล้ว **โดยจ่ายอัตราเบี้ยยังชีพรายเดือนแบบขั้นบันได สำหรับผู้สูงอายุ ๖๐-๖๙ ปี จะได้รับ ๖๐๐ บาท อายุ ๗๐-๗๙ ปี จะได้รับ ๗๐๐ บาท อายุ ๘๐-๘๙ ปี จะได้รับ ๘๐๐ บาท และอายุ ๙๐ ปีขึ้นไป จะได้รับ ๑,๐๐๐ บาท เว้นแต่ในส่วนของเงินเพิ่มเติมที่ อปท. ดำเนินการข้อ ๑๘ (๒) แห่งระเบียบกระทรวงมหาดไทย ว่าด้วยการจ่ายเงินสงเคราะห์เพื่อการยังชีพของ อปท. พ.ศ. ๒๕๔๘** ที่ได้ดำเนินการให้กับรายเดิมก่อนโดยให้ใช้ฐานข้อมูลจำนวนผู้สูงอายุตามบัญชีรายชื่อผู้มีสิทธิรับเงินเบี้ยผู้สูงอายุประจำปีงบประมาณ ๒๕๖๑ โดยคำนวณจากอัตราเฉลี่ยการเพิ่มขึ้น ๓ ปีย้อนหลัง และข้อมูลจำนวนผู้สูงอายุที่ได้บันทึกในระบบสารสนเทศการจัดการฐานข้อมูลเบี้ยยังชีพของอปท.จากประกาศบัญชีรายชื่อ  
 มีรายงานว่า **สำหรับแนวคิดการเพิ่มเบี้ยยังชีพผู้สูงอายุเป็นรายละ ๑,๒๐๐-๑,๕๐๐ บาทนั้น ขณะนี้กระทรวงการคลังได้เสนอแนวทางการเพิ่มเบี้ยคนชราให้ผู้สูงอายุที่มีรายได้น้อยให้ นายสมคิด จาตุศรีพิทักษ์ รองนายกรัฐมนตรีพิจารณาแล้ว** เมื่อเดือน พ.ค. ๒๕๖๐ ที่ผ่านมา แต่ยังไม่มีการนำเสนอคณะรัฐมนตรี (ครม.) แต่อย่างใด (manager.co.thออนไลน์/มูลนิธิพัฒนาคนพิการไทย ๒๓ มิ.ย.๖๐)

**ภาพที่งดงาม "พี่โด้" แจกเสื้อวอร์ม-จุ๊บเหม่งมาสคอตสาวน้อยพิการก่อนฟาดแข้ง**



**คริสเตียโน่ โรนัลโด้ ดาวเตะพันล้านของ โปรตุเกส แสดงให้ทุกคนเห็นอีกครั้งว่าเขาเป็นขวัญใจของเด็กๆมากมายเพียงใด** จากภาพจูงมือมาสคอตหญิงตัวน้อยที่อยู่ในสภาวะพิการเดินไม่ได้ ลงสู่สนาม คอนเฟเดอเรชันส์คัพพร้อมมอบของที่ระลึกและจูบที่หน้าผากเป็นของแถมก่อนแข่ง  
 **เกมที่ โปรตุเกส ปะทะ รัสเซีย เจ้าภาพ โรนัลโด้ จูงมือมาสคอตหญิงตัวจิ๋วที่นั่งอยู่ในรถเข็น ออกสู่สนาม สปาร์ตัค สเตเดียม ซึ่งภาพที่เห็นคงบอกชัดเจนว่าเธอมีความสุขมากขนาดไหน**เพราะได้ทั้งเสื้อวอร์มของแข้งดัง แถมได้จุ๊บที่หน้าผากอีก ก่อนแข้ง รีล มาดริด โชว์ฟอร์มโขกให้ทีมเอาชนะ รัสเซีย ๑-๐ ในที่สุด  (manager.co.thออนไลน์/มูลนิธิพัฒนาคนพิการไทย ๒๐ มิ.ย.๖๐)

**ไอดอลตัวจริง! น้องธันย์ สาวน้อยคิดบวก กับบทบาทใหม่ “ผู้สำรวจความสุขคนไข้”**





จะเกิดอะไรขึ้น หากวันหนึ่งที่คุณตื่นขึ้นมาพร้อมกับความจริงว่า ขา ทั้งสองข้างได้หายไป เชื่อว่าหลายคนคงตกใจ และเสียใจ ร้องไห้ฟูมฟาย **แต่สำหรับสาวน้อยคนนี้ น้องธันย์-ณิชชารีย์ เป็นเอกชนะศักดิ์ หรือฉายา น้องธันย์ สาวน้อยคิดบวก เธอได้พิสูจน์ให้ทุกคนเห็นแล้วว่า การสูญเสียขา ไม่ได้ทำให้เธอสูญเสียกำลังใจ**

ย้อนกลับไปเมื่อ ๖ ปีที่แล้ว น้องธันย์ในวัย ๑๔ ปี ได้เดินทางไปเรียนซัมเมอร์คอร์สภาษาอังกฤษ ที่เคมบริดจ์ ประเทศสิงคโปร์ เป็นเวลา ๑ เดือน **แต่โชคร้าย เกิดอุบัติเหตุพลัดตกลงไปในรางรถไฟ และถูกรถไฟทับที่ขาทั้งสองข้าง ในตอนนั้นเธอมีสติดีมาก เรียกเจ้าหน้าที่ให้มาช่วยเหลืออย่างรวดเร็ว**

น้องธันย์นอนรักษาตัวอยู่ในโรงพยาบาลนานพอสมควร จนพร้อมที่จะใส่ขาเทียม **เธอบอกว่าภาพนี้เป็นภาพเมื่อ ๕ ปีที่แล้ว สมัยฝึกใส่ขาเทียมครั้งแรกในชีวิต** ตอนที่ใส่ขาเทียมแล้วมองภาพนี้ รู้สึกแตกต่างจากมองภาพทั่วๆไปเพราะภาพมันไม่ได้สวยสักเท่าไหร่ ดูจะมืดและเบลอด้วยซ้ำแต่ภายใต้ความมืดมันมีคุณค่าและความรู้สึกทางใจค่ะ **เพราะมันสื่อให้ธันย์รู้ว่าเรามีความพยายามแค่ไหน กว่าจะยอมปล่อยมือ ชูสองนิ้วและพยายาม “ทรงตัวบนขาคู่ใหม่ในชีวิต” มันคือภาพที่แลกมาด้วยหยาดเหงื่อนับไม่ถ้วน ฝึกฝนจนกว่าตนเองจะทรงตัวได้** ที่สำคัญภาพนี้สอนให้ธันย์รู้ว่าหยาดเหงื่อหรือน้ำตาที่ออกมาไม่ว่าจะมาจากความพยายาม อดทนหรือเจ็บปวด แต่ผลลัพธ์มันย่อมออกมาในทางบวก **เพียงแค่คุณอย่าปล่อยใจให้ท้อแท้ระหว่างเส้นทางนั้นก่อนไปสู่ผลลัพธ์นั้น**

น้องธันย์ดำเนินชีวิตตามปกติ ถ้าจะบอกกันจริงๆก็มากกว่าวัยรุ่นทั่วไปด้วยซ้ำ **เธอกลับไปเรียน และกลายเป็นไอดอลสร้างแรงบันดาลใจให้คนอื่นๆ จนมีหนังสือชื่อ สุขที่คิดบวก รวมไปถึงกิจกรรม การเป็นพิธีกร เป็นนักพูด เพื่อกำลังใจกำลังใจให้อีกมากมายหลายงาน** แถมยังกล้าทำในสิ่งที่คนปกติบางคนยังกล้าๆกลัวๆ อย่าง วิ่งมาราธอน ดำน้ำ หรือแม้แต่ขับรถเธอก็ทำมาแล้ว

นอกจากนี้เธอยังบอกอีกด้วยว่า หลังเกิดอุบัติเหตุใหม่ๆมักมีคนถามว่า  **“กล้ากลับไปสิงคโปร์อีกมั๊ย กลัวการขึ้นรถไฟฟ้าไปเลยใช่มั๊ย” ธันย์มักจะยิ้มให้พวกเขาเหล่านั้นกลับไปก่อนเสมอแล้วตอบว่าไม่กลัวค่ะ กล้าค่ะ เพิ่งกลับไปสิงคโปร์เองและนั่งรถไฟฟ้าก็ยังคงเร็วเหมือนเดิม เพราะธันย์คิดเสมอว่าคนเราไม่จำเป็นต้องหวาดกลัว และไม่กล้าทำอะไรกับสิ่งที่ทำให้เราทุกข์หรือทำให้เราฝังใจในอดีต** เพราะเวลามันผ่านไปตามเวลา คนเราก็ควรเดินหน้าต่อไปด้วย จำภาพความทุกข์นั่นได้แต่อย่าให้มันมาทำให้อนาคตเราทำสิ่งนั่นไม่ได้ต่อ เพราะภาพในอดีตไม่ได้ร้องไห้เสียใจไปกับเรา ดังนั้น ยิ้มให้มันและเดินต่อไปเจอสิ่งที่สวยงามดีกว่าค่ะ

มาวันนี้ นอกจากบทบาทการเป็นนักพูดแล้ว **เธอยังได้รับคัดเลือกให้ทำหน้าที่ “ผู้สำรวจความสุขคนไข้” จากโรงพยาบาลเอกชนชื่อดังแห่งหนึ่ง พร้อมกับเงินเดือน เดือนละ ๑ ล้านบาท!** โดยกรรมการที่ทำการคัดเลือกต่างก็เห็นตรงกันว่าไม่มีใครจะเหมาะสมกับตำแหน่งนี้เท่าเธออีกแล้ว **เพราะเชื่อว่าพลังคิดบวกของเธอ จะช่วยให้การทำงานสำรวจความสุขนี้ เป็นไปอย่างราบรื่นแน่นอน** และนี่คือเรื่องราวดีๆ จากผู้หญิงคนหนึ่ง ที่คิดดี ทำดี และพูดดี น้องธันย์-ณิชชารีย์ เป็นเอกชนะศักดิ์….(women.mthai.comออนไลน์/มูลนิธิพัฒนาคนพิการไทย ๒๕ มิ.ย.๖๐)

**ยังยิ้มได้...ชายยืนรอรถเมล์ถูกกระสุนลูกหลงจนพิการ แต่ไม่ยอมแพ้โชคชะตา**

**โซเชียลแห่แชร์เรื่องราว ชายยืนรอรถเมล์ จู่ ๆ ถูกกระสุนลูกหลง ลืมตาอีกทีชีวิตเปลี่ยนกลายเป็นคนพิการแต่ไม่เคยท้อถอยกับโชคชะตาชีวิต**

เมื่อวันที่ ๗ พฤษภาคม ๒๕๖๐ เพจเฟซบุ๊ก แหม่มโพธิ์ดำ ได้เผยแพร่ข้อความของชายคนหนึ่ง ที่ได้บอกเล่าเรื่องราวชีวิต ของตนเอง **ย้อนเหตุการณ์เมื่อวันที่ ๑ มิถุนายน ๒๕๕๔ ซึ่งเป็นเหตุร้ายที่ต้องจดจำไปทั้งชีวิต เพราะในขณะที่ตัวเองยืนรอรถเมล์ฝั่งตรงข้ามมหาวิทยาลัย อยู่ดี ๆ ก็ล้มฟาดพื้นในลักษณะนอนหงาย เสียงดังปังกึกก้องในหัว รู้สึกชาไปทั้งตัว** ตาก็มองไม่ชัด แว่นตากระเด็นหาย แว๊บแรกคิดว่าโดนตีหัวหรือหม้อแปลงไฟระเบิดใส่ ไม่รู้ว่าถูกยิง จึงหันไปขอความช่วยเหลือจากคนแถวนั้น **ขณะนั้นตนยังพอมีสติจึงหยิบมือถือโทร. ไปบอกคนที่บ้าน**

          หลังจากนั้นตนก็เริ่มไม่รู้สึกตัว **เหตุการณ์ผ่านไปอย่างรวดเร็ว รู้สึกตัวอีกทีแบบสะลึมละลือ พ่อได้เล่าเหตุการณ์ว่า** หลังจากโดนกระสุนลูกหลง ตนก็ไม่ได้สติ หัวใจหยุดเต้นไป ๒ ครั้ง ทางคุณหมอต้องปั๊มหัวใจขึ้นมา ซึ่งถ้าเป็นคนอื่นอาจจะเสียชีวิตไปแล้ว เพราะเสียเลือดมาก **คุณหมอบอกว่ากระสุนปืนทะลุปอดถูกกระดูกสันหลัง ต้องทำการผ่าตัดกระดูกที่หลังและใส่ขดลวดรักษาปอดที่ถูกยิง** ในเวลานั้นก็รู้แล้วว่าตั้งแต่ช่วงอกบริเวณใต้ลิ้นปี่ลงไป ไม่สามารถขยับได้ สัมผัสก็ไม่มีความรู้สึก **ตอนนั้นไม่ได้ตกใจหรือเสียใจ คิดแค่ว่าโชคดีที่รอดมาเจอหน้าครอบครัวได้ พยายามรักษาตัวให้ดี ทำกายภาพทุกวัน แม้อาการจะดีขึ้นตามลำดับแต่ร่างกายก็ไม่ปกติอีกต่อไป** กระสุนปืนได้ทำลายเส้นประสาทไขสันหลังจนได้รับบาดเจ็บสาหัส พูดง่าย ๆ คือ เป็นอัมพาต ไม่สามารถขยับร่างกายท่อนล่างได้ ระบบขับถ่ายไม่ปกติ การทรงตัวไม่ดี ต้องทำการตรวจรักษาอย่างต่อเนื่องไปทั้งชีวิต  
 สำหรับคดีความตำรวจสามารถจับผู้กระทำผิดได้หลังจากเกิดเหตุ ๒ เดือน ผู้ก่อเหตุติดคุก ๗ ปี แต่ตนก็ยังไม่ได้รับการชดใช้ค่าเสียหายตามคำสั่งศาล หรือการแสดงความรับผิดชอบใด ๆ จากคนยิงและครอบครัวของเขา แม้กระสุนนัดเดียวอาจจะเปลี่ยนชีวิตผมให้เป็นคนพิการ จากคนที่ทำอะไรได้ด้วยตัวเอง ตอนนี้ก็ไม่สามารถทำได้เต็มร้อยเหมือนเดิม ชีวิตลำบากมากขึ้น **แต่ทุกวันนี้ตนเรียนจบ มีงานทำ มีครอบครัวที่อบอุ่น ทุกคนคอยดูแลให้กำลังใจ ชีวิตก็กลับมาเเฮปปี้ดี คิดซะว่าเวลาที่เหลืออยู่ คือ กำไรของชีวิต อย่างไรชีวิตมันก็ต้องเดินต่อไป สู้สู้ ทุกคน พร้อมกับติดแฮชแท็กว่า #นิยายชีวิต จากชีวิตจริงของ ชยพล ติรณะประกิจ**(กระปุกดอทคอมออนไลน์/มูลนิธิพัฒนาคนพิการไทย ๒๘ มิ.ย.๖๐)

**เกาะติดชีวิตคนพิการใจเกินร้อย จ.ขอนแก่น**

**     **

กล้าลองกล้าลุยวันนี้ อยากให้เหล่าบรรดามิจฉาชีพ โจรขโมยที่ก่อเหตุไม่เว้นแต่ละวัน ดูกลุ่มคนเหล่านี้เป็นตัวอย่าง **เพราะถึงแม้พวกเขาจะพิการทางกาย แต่ใจเกินร้อย** คุณต้นกล้า ชัยอนันต์ จะพาไปที่ **"ศูนย์ส่งเสริมและพัฒนาอาชีพคนพิการบ้านทรัพย์สมบูรณ์จังหวัดขอนแก่น"**เป็นอย่างไรไปติดตามชม...  
 **งานฝีมือสวยๆ ขั้นเทพ** อย่างกระจกพ่นทรายที่เห็น หรือจะเป็นเฟอร์นิเจอร์ไม้หลากหลายไอเดีย สำหรับตกแต่งบ้าน ทำตามออเดอร์ ตามแบบของลูกค้าบ้าง รวมทั้งคิดสร้างสรรค์ขึ้นเองบ้างผสมกันไป **ทั้งหมดนี้เป็นฝีมือของพี่ๆเหล่านี้ พี่ตุ๊ก ดวงดาว, พี่เหนก สุรศักดิ์, เอ๋ คัททพงษ์, กี้ อนุชิต, พี่วี ทวี, ช่างเตี้ย วันชัย, พี่หนึ่ง ถวัลย์ และพี่เกษ เกษราภรณ์ คือเจ้าของผลงานที่เราเห็นก่อนหน้านี้ ทุกคนเป็นสมาชิกของศูนย์ส่งเสริมและพัฒนาอาชีพคนพิการ บ้านทรัพย์สมบูรณ์ อำเภออุบลรัตน์ จังหวัดขอนแก่น** แต่ละคนผ่านช่วงชีวิตที่เลวร้าย จนแทบจะหมดหวัง แต่เพราะใจที่ยังสู้ จึงทำให้พวกเขากล้าที่จะเปลี่ยนแปลงตัวเอง นำความรู้ความสามารถที่มีอยู่เดิมมาสานต่อ ถึงแม้ร่างกายจะไม่เหมือนเดิมก็ตาม **โดยมีหมอมุ่ย อาทิตยา นักกายภาพบำบัด มาคอยดูแลและติดตามผล ให้กำลังใจเป็นระยะๆทั้งนี้จะได้ไม่เกิดอันตรายขณะทำงาน**  
 แต่ละคนจะใช้ศูนย์แห่งนี้เป็นที่อยู่อาศัย และทำงานไปด้วย ยกเว้น กี้ อนุชิต ที่ในแต่ละวัน พี่ตุ๊ก จะขับซาเล้งไปรับ-ไปส่ง เพราะบ้านอยู่ใกล้ศูนย์ ระยะทางแค่ไม่กี่กิโลเมตร ที่วันนี้ผมขอเกาะติดไปรับกี้ที่บ้านตั้งแต่เช้า ระหว่างทางที่เรานั่งรถมาศูนย์ ผมได้คุยกับพี่ตุ๊กและกี้ ทำให้รู้ว่า ถ้าหากคุณผู้ชม**กำลังท้อแท้ในชีวิต ให้ดูทั้งสองท่านนี้เป็นแบบอย่าง วันนี้พวกเขาเดินเหินวิ่งไปมาเหมือนพวกเราไม่ได้แล้ว แต่ก็ยังมีแรงสู้ ไม่ทำตัวเป็นภาระของที่บ้านและเป็นภาระของสังคม** ในทุกวัน แต่ละคนจะทำงานตามที่ตัวเองถนัด เริ่มงานกันตั้งแต่เช้า **สองขาอาจไม่มีเรี่ยวแรง แต่หนึ่งสมองและสองมือไม่เคยหยุดนิ่ง จะงานซ่อมมอเตอร์ไซค์ เชื่อมเหล็ก งานไม้ เฟอร์นิเจอร์ แกะสติ๊กเกอร์ ที่นี่เขาทำได้หมด**และภูมิใจที่คนเห็นถึงความสามารถ  
 ยิ่งคุยก็ยิ่งรู้ว่า **ที่นี่อยู่กันแบบครอบครัว งานทุกชิ้นที่ทำและขายได้ จะนำเงินมาเฉลี่ยแบ่งเท่ากันหมด ไม่เกี่ยงว่าใครทำมากทำน้อย** อย่างวันนี้ที่ผมขออาสาเป็นลูกมือช่วยทำคือ งานกระจกพ่นทราย ที่อาจดูว่าง่าย แต่จริงๆแล้วแต่ละขั้นตอนค่อนข้างใช้ความอดทนสูง ทั้งการแกะลายสติ๊กเกอร์ให้ได้ตามที่ต้องการ และขั้นตอนของการพ่นทรายที่พ่นไปก็แสบผิวไป  
 กว่าจะได้งานหนึ่งชิ้น บางทีใช้เวลานานทั้งวัน หรือทั้งสัปดาห์เลย **ทุกวันนี้คนยังรู้จักที่นี่น้อย มีออเดอร์สั่งสินค้าไม่มาก** ต่อเดือนรายได้เฉลี่ยของแต่ละคนจะตกที่ประมาณ ๓,๐๐๐-๓,๕๐๐ บาท ซึ่งถือว่าน้อยมาก พี่เกษ หัวหน้าศูนย์บอกว่าไม่ต้องอะไรมากแค่แวะมาเยี่ยมก็ดีใจแล้ว  
 ผมเองเกาะติดชีวิตคนพิการใจเกินร้อยที่นี่ตั้งแต่เช้าจนถึงเย็นย่ำค่ำมืด มื้อเย็นของวันนี้ค่อนข้างโรแมนติก เพราะฝนตกและไฟดับ เราก็เลยต้องกินข้าวกันแบบมืดๆ **ชีวิตที่พอเพียงของพวกพี่ๆเขา อาจสะท้อนให้ใครต่อใครหลายคนเห็นว่า มนุษย์เราไม่ควรโทษโชคชะตา แต่ให้หันมาลงมือทำ จะประสบความสำเร็จหรือไม่ อยู่ที่ความมุ่งมั่นและความตั้งใจ** ผมและทีมงานขอเป็นกำลังใจให้คนสู้ชีวิตทุกท่าน(news.ch๗.comออนไลน์/มูลนิธิพัฒนาคนพิการไทย ๒๙ มิ.ย.๖๐)

**ความฝันไม่มีวันพิการ**

มาร่วมช่วยเหลือพวกเขากันเถอะ อะไรที่คุณใส่ พวกเขาก็ควรใส่ได้...เช่นกัน สำหรับคนทั่วไปการใส่เสื้อผ้าอาจไม่ใช่ปัญหา แต่สำหรับผู้มีข้อจำกัดทางร่างกายการสวมใส่และถอดเสื้อผ้าที่มีอยู่ทั่วไป อาจกลายเป็นความยากลำบากที่ต้องพบเจอในทุกๆ วัน **มูลนิธิเวชดุสิต ในพระอุปภัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ได้ตระหนักถึงปัญหาที่ผู้พิการต้องประสบในชีวิตประจำวัน เนื่องจากเสื้อผ้าที่มีอยู่ทั่วไปไม่ได้ถูกออกแบบสำหรับผู้ที่มีสรีระที่แตกต่าง จึงจัดโครงการ “ความฝันไม่มีวันพิการ” ปี ๓ ร่วม-ลงมือ-ทำ สานต่อแรงใจสู่น้องๆ พร้อมปลุกกระแสสังคมโดยจับมือกับแบรนด์ดีไซเนอร์ดังอย่าง** สเทซิส, เกรฮาวด์ ออริจินัล และปฏิญญา จัดกิจกรรมเพื่อสอนให้น้องผู้พิการและผู้ด้อยโอกาสได้แสดงความสามารถของตัวเองด้วยประสบการณ์การทำงานจริง เพื่อสนับสนุน พัฒนาทักษะ สร้างอาชีพ โดยจัดแถลงข่าวที่ศูนย์การค้าดิ เอ็มควอเทียร์ ชั้น ๕ เมื่อวันก่อน

**รศ.อัจจิมา เศรษฐบุตร กรรมการและเลขานุการมูลนิธิเวชดุสิต กล่าวว่า** จากผลสำรวจกว่า ๔๔.๙๕ เปอร์เซ็นต์ **พบว่าน้องๆ ผู้พิการใฝ่ฝันอยากทำงานด้านแฟชั่นและดนตรี จึงได้เปิดโอกาสเพิ่มทางเลือกให้มากขึ้น ทางมูลนิธิจึงต้องการเป็นอีกแรงหนึ่งในการส่งเสริมศักยภาพที่ซ่อนเร้นในตัวตนออกมาเพื่อให้พวกเขาสามารถนำประสบการณ์การทำงาน** ไปต่อยอดตามเส้นทางอาชีพของตัวเองได้ และสนับสนุนให้เกิดความเท่าเทียมในสังคม รวมถึงเปิดประตูโอกาสให้น้องผู้พิการ สร้างความฝันที่ไม่มีข้อจำกัดได้

**ด้าน คล้ายเดือน สุขะหุต ดีไซเนอร์แบรนด์สเรทซิส เปิดเผยว่า** แบรนด์ให้ความร่วมมือในการให้โอกาสการเรียนรู้และสัมผัสถึงการทำงานด้านการออกแบบแฟชั่น ร่วมกับดีไซเนอร์ในบรรยากาศการทำงานจริง จึงจัดเวิร์กช็อปเพื่อให้น้องๆ ได้รู้ว่าการทำแฟชั่นไม่ได้มีแค่การออกแบบอย่างเดียว มีทั้ง การหาวัตถุดิบ การผลิต ทำรูปแบบของเสื้อผ้า จนถึงการตัดเย็บมีกระบวนการต่างๆ เยอะมาก ซึ่งคิดว่าในแต่ละคนมีข้อจำกัดไม่เท่ากัน เช่น บางคนอาจจะเดินไม่ได้ เขาอาจจะนั่งทำอะไรที่ใช้มือก็ได้หรือบางคนใช้มือไม่ได้ก็อาจจะใช้ส่วนไหนก็ได้ที่ถนัด ซึ่งมีหลายส่วนในแฟชั่นที่สามารถเป็นอาชีพที่ยั่งยืนให้พวกเขาได้เช่นกัน และก็ดีใจที่มีส่วนร่วมในการเปิดโลกให้กับน้องผู้พิการและผู้ด้อยโอกาส

ด้าน **วิชชุกร โชคดีทวีอนันต์ จากแบรนด์เกรฮาวด์ ออริจินัล กล่าวว่า** ให้ความร่วมมือในการผลิตสินค้า ลิมิเต็ด อิดิชั่น ที่น้องผู้พิการมีส่วนร่วมในการออกแบบ โดยรายได้จากการจำหน่ายหลังหักค่าใช้จ่าย จะมอบให้มูลนิธิ เพื่อใช้ในโครงการต่างๆ ขณะที่ ปฏิญญา เกี่ยวข้อง ตัวแทนแบรนด์ปฏิญญา ให้ความร่วมมือในการออกแบบ อะแดพทิฟ โคลท ติ้ง หรือ เสื้อผ้าดัดแปลงสำหรับผู้ที่มีข้อจำกัดทางร่างกาย คือการปรับรูปแบบ การตัดเย็บ และส่วนประกอบของเสื้อผ้า ให้สามารถสวมใส่และถอดง่ายขึ้น เป็นการพัฒนาคุณภาพชีวิตและความเป็นอยู่ รวมถึงทลายข้อจำกัดในชีวิตประจำวัน ช่วยเพิ่มความมั่นใจให้ผู้พิการมากขึ้นด้วย โดยการหาข้อมูลเชิงลึกกับกลุ่มเยาวชนผู้พิการทางร่างกายและแลกเปลี่ยนความรู้ในการออกแบบ เพื่อนำไปผลิตจริง นอกจากนี้ยังร่วมให้ความรู้ในการเสริมทักษะด้านการออกแบบแฟชั่นให้แก่กลุ่มผู้พิการให้สามารถสร้างอาชีพที่ยังยืนต่อไปได้

โครงการความฝันไม่มีวันพิการปีที่ ๓ ยังเปิดโอกาสให้ผู้ที่ต้องการร่วมเป็นส่วนหนึ่งในการช่วยเหลือผู้พิการและผู้ด้อยโอกาส **สามารถบริจาคผ่านการโอนเงินเข้าบัญชีมูลนิธิเวชดุสิตฯ ธนาคารทหารไทย เลขบัญชี ๒๑๔-๒-๐๕๘๘๒-๑ หรือดูรายละเอียดเพิ่มเติมได้ที่เฟซบุ๊ก @Vejdusit Foundation** (คมชัดลึกออนไลน์/มูลนิธิพัฒนาคนพิการไทย ๑ ก.ค.๖๐)

**โครงการ “เชสเตอร์ ปันรัก ปันน้ำใจ”**

** **

**เชสเตอร์จัดกิจกรรมร่วมกับมูลนิธิช่วยคนตาบอดแห่งประเทศไทยฯ เพื่อหยิบยื่นความสุข และมอบกำลังใจให้น้องผู้พิการทางสายตาที่ด้อยโอกาส**

เชสเตอร์จิตอาสา ร่วม ปันรัก ปันน้ำใจ สู่มูลนิธิ ช่วยคนตาบอดแห่งประเทศไทยฯ **บริษัท เชสเตอร์ฟู้ด จำกัด นำทีมจิตอาสา ทำกิจกรรม “เชสเตอร์ ปันรัก ปันน้ำใจ” ต่อเนื่องเป็นปีที่ ๕ ด้วยกิจกรรมสันทนาการ และเลี้ยงอาหารกลางวันแสนอร่อยจากเชสเตอร์ สร้างรอยยิ้มและความสุขให้น้องๆ ผู้พิการทางสายตา** ในโอกาสเดียวกัน เชสเตอร์ยังได้มอบเงินช่วยเหลือ ๑๐๐,๐๐๐ บาท สมทบการดำเนินงานของมูลนิธิช่วยคนตาบอดแห่งประเทศไทย ในพระบรมราชินูปถัมภ์ โดยมีนายขรรค์ ประจวบเหมาะ ประธานกรรมการ เป็นผู้รับมอบ

**นางนัดดาวดี สุวรรณนาคินทร์ กรรมการผู้จัดการ บริษัท เชสเตอร์ฟู้ด จำกัด กล่าวว่า** เชสเตอร์ ได้ริเริ่มและดำเนินโครงการ “เชสเตอร์ ปันรัก ปันน้ำใจ” เป็นประจำทุกปี และปีนี้เป็นปีที่ ๕ **เพื่อเป็นการส่งเสริมผู้บริหารและพนักงานเชสเตอร์ได้ร่วมกันทำกิจกรรมที่เป็นประโยชน์ต่อสังคม และเน้นการช่วยเหลือผู้ด้อยโอกาส โดยปีนี้ เชสเตอร์จัดกิจกรรมร่วมกับมูลนิธิช่วยคนตาบอดแห่งประเทศไทยฯ** เพื่อหยิบยื่นความสุข และมอบกำลังใจให้น้องผู้พิการทางสายตาที่ด้อยโอกาส ตอกย้ำองค์กรที่มุ่งมั่นดำเนินธุรกิจด้วยความรับผิดชอบต่อสังคม อันจะนำไปสู่ความยั่งยืนขององค์กร “กิจกรรม เชสเตอร์ ปันรัก ปันน้ำใจ” ที่จัดขึ้นในวันนี้ ถือเป็นความตั้งใจของบริษัทฯที่จะมีส่วนร่วมสร้างชุมชนและสังคมของเราให้น่าอยู่และมีความสุข ตามหลักปรัชญา ๓ ประโยชน์สู่ความยั่งยืน ต่อประเทศ ประชาชน และบริษัทฯ” นางนัดดาวดีกล่าว

**ทีมเชสเตอร์ ได้ร่วมกันทำกิจกรรมสันทนาการและเลี้ยงอาหารกลางวันแก่น้องๆผู้พิการทางสายตาที่ด้อยโอกาส เพื่อเป็นการสร้างกำลังใจ รอยยิ้ม และความสุข** นอกจากนี้ เชสเตอร์จิตอาสายังได้ร่วมกันทำ สมุดทำมืออักษรเบล อ่านหนังสือเพื่ออัดเสียงมอบให้น้องๆ ที่อยู่กับมูลนิธิฯ ได้ฟัง รวมถึงร่วมกันประดิษฐ์ดอกไม้จันทน์อีกด้วย “สำหรับในปีนี้ **เชสเตอร์ฟู้ดจะจัดกิจกรรม “เชสเตอร์ ปันรัก ปันน้ำใจ” ๓ ครั้ง จากเดิมจัดปีละครั้ง โดยจะร่วมกับมูลนิธิและองค์กรสาธารณประโยชน์ที่ช่วยเหลือผู้ด้อยโอกาส เพื่อขยายโอกาสให้ชาวเชสเตอร์จิตอาสาได้ร่วมทำกิจกรรมสร้างความสุขให้กับชุมชนเพิ่มขึ้น.** (กรุงเทพธุรกิจออนไลน์/มูลนิธิพัฒนาคนพิการไทย ๒๗ มิ.ย.๖๐)

**ดี้ นิติพงษ์ เปิดปมอุบัติเหตุ ๓ ครั้ง ทำตาซ้ายบอดสนิท!**

**** **"ดี้ นิติพงษ์ ห่อนาค" นักแต่งเพลงชื่อดัง เปิดปมอุบัติเหตุ ๓ ครั้งที่ทำให้ตนตาบอด** โดยครั้งแรกเป็นอุบัติเหตุจากเหล็ก ครั้งที่สองจากหิน และครั้งที่สามจากไม้ **อุบัติเหตุทั้งสามครั้งเกิดขึ้นบริเวณเดียวกันคือตาซ้าย แม้จะได้รับการผ่าตัดดวงตาแต่ก็ไม่สามารถกลับมามองเห็นได้เหมือนเดิม**

ทั้งนี้ ดี้ นิติพงษ์ ได้กล่าวอีกว่า ตนค่อนข้างแคร์ความรู้สึกของคนที่พบเห็น **จึงขอให้จักษุแพทย์ทำตาปลอมใส่ให้เสมือนดวงตาจริงและสามารถถอดออกมาทำความสะอาดได้อีกด้วย** นอกจากนั้นแล้วเจ้าตัวก็ยังยังถือโอกาสเปิดเผยถึงคอนเสิร์ตใหญ่ครั้งล่าสุดที่นำทีมพี่น้องศิลปินจัดคอนเสิร์ต "ทำให้หมา หาให้แมว Realiparty Concert" **โดยรายได้จากการขายบัตรหลังหักค่าใช้จ่ายเพื่อสมทบทุนจัดซื้อที่ดินสร้างศูนย์พักพิงสุนัขและสัตว์บาดเจ็บหรือถูกทำร้าย** ซึ่งภายในงานจะได้พบกับเหล่าคนบันเทิงกว่า ๔๐ ชีวิตแบบเต็มอิ่ม(กระปุกดอทคอมออนไลน์/มูลนิธิพัฒนาคนพิการไทย ๒๘ มิ.ย.๖๐)

**เปิดโครงการคนพิการอาเซียน** "อธิบดีกรมส่งเสริมและพัฒนาคุณภาพชีวิตคนพิการ นายสมชาย เจริญอำนวยสุข **เปิด "โครงการพัฒนาบุคลากรกับการบริหารงานด้านคนพิการในบริบทอาเซียนบวกสาม" โดยมีวัตถุประสงค์ เพื่อการเตรียมความพร้อมให้กับบุคลากรที่ปฏิบัติงานด้านคนพิการ** ได้พัฒนาองค์ความรู้ ทักษะที่จำเป็น รวมถึงการแลกเปลี่ยนประสบการณ์ที่เกี่ยวข้องกับคนพิการ เพื่อเสริมสร้างความเป็นมืออาชีพในการบริหารงานด้านการส่งเสริมและพัฒนาคุณภาพชีวิตคนพิการ ให้มีความเป็นสากลและทันสมัย" "กระทรวงการพัฒนาสังคมฯ ได้กำหนดนโยบายสำคัญ ๓ ด้าน ในการขับเคลื่อนการดำเนินงานและวางรากฐานของการพัฒนาบุคลากรทุกระดับภายในหน่วยงานให้มีศักยภาพ  เป็นกลยุทธ์สำคัญต่อความสำเร็จอย่างยั่งยืนขององค์กร"(nationtv.tvออนไลน์/มูลนิธิพัฒนาคนพิการไทย ๐๓ ก.ค.๖๐)

**โรงพยาบาลกาฬสินธุ์ผ่าตัดผู้ป่วยปากแหว่งเพดานโหว่ฟรี ถวายเป็นพระราชกุศลฯ**



กาฬสินธุ์ - **โรงพยาบาลกาฬสินธุ์ พร้อมหน่วยงานเกี่ยวข้องเปิดโครงการศัลยกรรมตกแต่งแก้ไขปากแหว่ง เพดานโหว่ และความพิการอื่น ฟรี ไม่เสียค่าใช้จ่าย** โดยคณะแพทย์ชันนำระดับประเทศ เพื่อน้อมสำนึกในพระมหากรุณาธิคุณ ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช

เมื่อวันที่ (๑๙ มิ.ย.) ที่ห้องประชุมเปรื่องอนุชวาณิช โรงพยาบาลกาฬสินธุ์ **นางเนตรชนก คำดี นายกเหล่ากาชาด จ.กาฬสินธุ์ เป็นประธานในพิธีสำนึกในพระมหากรุณาธิคุณ และถวายอาลัยแด่พระบาทสมเด็จพระปรมินทรมหาภูมิพลอดุลยเดช โดยนำข้าราชการจากสำนักงานสาธารณสุข จ.กาฬสินธุ์ และผู้ป่วยกว่า ๓๐๐ คน พร้อมใจยืนสงบนิ่ง ๘๙ วินาที** ก่อนจะเปิดโครงการศัลยกรรมตกแต่งแก้ไขปากแหว่ง-เพดาโหว่ และความพิการอื่น โดยไม่เสียค่าใช้จ่าย มีมูลนิธิแอมเวย์เพื่อสังคมไทยร่วมมอบถุงเยี่ยมไข้ให้แก่ผู้เข้ารับการรักษา  
 คณะแพทย์ พยาบาลอาสาสมัครนำโดย **นพ.พิชิต ศิริวรรณ รองผู้อำนวยการสำนักงานบรรเทาสาธารณภัยและประชานามัยพิทักษ์ ได้ระดมผู้เชี่ยวชาญศัลยกรรมแพทย์ตกแต่งทุกสาขามาร่วมผ่าตัดแก้ไขปัญหาให้แก่ผู้ป่วยในพื้นที่ จ.กาฬสินธุ์ โดยไม่ต้องเสียค่าใช้จ่าย** นอกจากนี้ ยังมีภาควิชาศัลยศาสตร์ ภาควิชาออโธปิดิกส์ ภาควิสัญญีวิทยา คณะแพทยศาสตร์ จุฬาลงกรณ์มหาวิทยาลัย มาร่วมในกิจกรรมนี้ด้วย

**ดร.วิมลรัตน์ ภูผาสุก รองนายแพทย์สาธารณสุขจังหวัดกาฬสินธุ์ กล่าวว่า** ความพิการปากแหว่าง เพดานโหว่ เป็นความพิการบนใบหน้าแต่กำเนิด โดยพบว่าโรคปากแหว่างมีอัตราเฉลี่ยที่ ๑ ต่อ ๖๕๐ ของทารกที่คลอดอย่างปลอดภัย **ขณะที่ความพิการเพดานโหว่ มีอัตราเฉลี่ยที่ ๑ ต่อ ๒,๕๐๐ ของทารกที่คลอดอย่างปลอดภัย ซึ่งความพิการนี้จะส่งผลให้ทารกยากลำบากในการดูดนมรับประทานอาหาร เสี่ยงต่อการเกิดโรคแทรกซ้อนได้ง่าย** รวมถึงการออกเสียงลักษณะเสียงขึ้นจมูกทำให้พูดไม่ชัด และยังเป็นปมด้อยพิการในรูปลักษณ์ นอกจากนี้ ยังได้ช่วยเหลือในส่วนของศัลยศาสตร์ตกแต่งอื่น เช่น น้ำร้อนลวก ไฟไหม้ นิ้วติด นิ้วเกิน ที่เป็นปัญหาในการดำรงชีวิต

**ผู้ป่วยที่เข้ารับการรักษาไม่เสียค่าใช้จ่าย ทั้งการผ่าตัดตกแต่ง และการดูแลหลังผ่าตัด โดยผู้ป่วยจะอยู่ในการดูแลของคณะแพทย์จากสำนักงานบรรเทาทุกข์และประชานามัยพิทักษ์ สภากาชาดไทย และโรงพยาบาลกาฬสินธุ์** โดยมีผู้ป่วยที่ผ่านคัดกรองเข้ารับการรักษา ๑๐๓ คน แยกเป็นผู้ป่วยปากแหว่างเพดานโหว่ ๒๐ คน นิ้วเกิน นิ้วติดกัน ๑๗ คน นิ้วล็อก ๒๒ คน แผลเป็น ๑๐ คน และป่วยอื่น ๑๗ คน  (manager.co.thออนไลน์/มูลนิธิพัฒนาคนพิการไทย ๒๒ มิ.ย.๖๐)

**องค์กรสนับสนุนการจ้างงานคนพิการฯ**

**นางสาวนาฑีรัตน์ บุญรัตน์ ผู้ช่วยประธานเจ้าหน้าที่บริหารอาวุโสฝ่ายทรัพยากรบุคคล บริษัท ฟู้ดแพชชั่น จำกัด เป็นผู้แทนบริษัทฯ รับมอบเกียรติบัตรองค์กรสนับสนุนการจ้างงานคนพิการ และส่งเสริมอาชีพคนพิการ ประจำปี ๒๕๖๐ ในงาน “Good Society Expo” เทศกาลทำดีหวังผล** โดยได้รับเกียรติจาก ม.ล.ปุณฑริก สมิติ ปลัดกระทรวงแรงงาน ให้เกียรติเป็นประธานมอบเกียรติบัตรดังกล่าว เพื่อเป็นการเชิดชูเกียรติให้กับหน่วยงาน และองค์กรที่ทำคุณประโยชน์ทางสังคมด้านการสนับสนุนการจ้างงาน **และสร้างอาชีพให้กับคนพิการได้เข้าถึงโอกาสในการทำงานเพิ่มมากขึ้น** ซึ่งงานดังกล่าวจัดขึ้นโดยมูลนิธินวัตกรรมทางสังคม ณ ศูนย์การค้า  เซ็นทรัลเวิลด์ เมื่อเร็วๆนี้  (บ้านเมืองออนไลน์/มูลนิธิพัฒนาคนพิการไทย ๒๖ มิ.ย.๖๐)

**พิการแค่กาย...แต่ใจไม่พิการ บอกลาอาชีพขอทาน เร่ขายพวงกุญแจหาเลี้ยงครอบครัว**

 พัทยา - **พิการกายแต่หัวใจไม่พิการ หนุ่มพิการพัทยาเรียกน้ำตาชาวโซเชียลหลังบอกลาอาชีพขอทาน เพราะไม่มีศักดิ์ศรี เลือกปั่นวีลแชร์เร่ขายพวงกุญแจทั่วเมืองพัทยา** หาเงินเลี้ยงแม่พิการหลังพี่น้อง ๔ คนทิ้งหายไปมีครอบครัวใหม่ เมื่อวันที่ (๒๓ มิ.ย.) ผู้สื่อข่าวได้รับรายงานว่า**มีชายพิการคนหนึ่งจะขี่รถวีลแชร์ออกตระเวนจำหน่ายพวงกุญแจหารายได้เสริมเพื่อจุนเจือครอบครัว** โดยแต่ละวันชายคนดังกล่าวจะออกจากบ้านพักที่บริเวณตั้งแต่ช่วงเช้าก่อนจะตระเวนจำหน่ายพวงกุญแจรูปต่างๆ ทั่วเมืองพัทยาจนถึงค่ำ สร้างภาพแรงบันดาลใจให้คนสู้ชีวิตในการประกอบอาชีพสุจริตได้เป็นอย่างดีผู้สื่อข่าวได้ลงพื้นที่พูดคุยกับ **นายวิวัฒน์ หวานเพราะ อายุ ๓๔ ปี ชายพิการสู้ชีวิต ทราบว่า นายวิวัฒน์ถูกอุบัติเหตุรถชนตอนอายุ ๒๓ ปี จนขาซ้ายขาดและเป็นอัมพาตครึ่งท่อน ต้องใช้ชีวิตอยู่อย่างยากลำบากมานาน** อดีตเคยอยู่พร้อมหน้ากันในครอบครัวพร้อมพี่น้องรวม ๕ คน พร้อมมารดา แต่หลังจากพี่น้องมีครอบครัวแล้วได้พากันย้ายออกไป **ตนเองและแม่พิการต้องอยู่กันเองโดยลำพังก่อนหน้านี้เคยยึดอาชีพคนขอทาน แต่ก็ทำได้ไม่นาน ก็เกิดความท้อถอยไม่อยากมีภาพชีวิตเหมือนคนไม่มีศักดิ์ศรี เลยตัดสินใจเรียกการประดิษฐ์การทำพวงกุญแจ และศึกษาเอาเองตามปัญญาเท่าที่จะทำได้ ก่อนจะออกเร่ขายให้กับประชาชนและนักท่องเที่ยว ซึ่งส่วนใหญ่เข้าใจและให้การสนับสนุน** หลายครั้งเคยมีคนชมว่าเป็นตัวอย่างในการสู้ชีวิตนายวิวัฒน์ เล่าต่อว่า หลังจากได้เงินจากการจำหน่ายพวงกุญแจมาแล้วก็จะเก็บหอมรอมริบเพื่อเป็นทุนทรัพย์ใช้จ่ายในครอบครัว หาเลี้ยงปากท้องตนเองกับแม่พิการ ที่ผ่านมาได้พบเจอพลังความดีจากผู้คนมากมายที่ซื้อน้ำซื้ออาหารมาให้ตนเอง แต่ก็จะเก็บไว้กินพร้อมแม่ เป็นเรื่องที่ทำมานานและจะทำตลอดไป **การได้รับพลังใจที่ดีจากคนรอบข้างเป็นสิ่งสำคัญที่ทำให้เกิดความไม่ย่อท้อและยืนยันจะทำมาหากินแบบนี้ต่อไป โดยไม่คิดจะกลับไปเป็นขอทานอย่างแน่นอน** (nationtv.tvออนไลน์/มูลนิธิพัฒนาคนพิการไทย ๒๓ มิ.ย.๖๐)

**กสทช.ติดตั้งตู้ TTRS ช่วยผู้พิการทางการได้ยินสื่อสารกับคนทั่วไป**

**** **คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. ติดตั้งตู้ TTRS** (Thai Telecommunication Relay Service) ที่สถานีรถไฟฟ้าใต้ดินกำแพงเพชร เพื่อช่วยเหลือด้านการติดต่อสื่อสารของผู้พิการทางการได้ยิน  
  โดยการใช้งานตู้ TTRS ไม่ยุ่งยาก เพียงเสียบบัตรประชาชนแบบสมาร์ทการ์ด และติดต่อล่ามภาษามือของศูนย์บริการถ่ายทอดการสื่อสารแห่งประเทศไทย หรือ **TTRS ซึ่งจะทำหน้าที่เป็นล่าม หรือเป็นตัวกลางในการติดต่อสื่อสารหรือพูดคุยกับบุคคลที่ผู้พิการทางการได้ยินต้องการติดต่อหรือต้องการสอบถามข้อมูลต่างๆ** ขณะนี้**ได้ติดตั้งตู้ TTRS แล้วกว่า ๑๘๐ ตู้ ทั่วประเทศ เช่น** ตามสถานีขนส่ง โรงพยาบาล สถานีตำรวจ โดยช่วงแรกตู้ TTRS **เปิดให้บริการตั้งแต่เวลา ๗.๐๐ - ๒๓.๐๐ น. โดยไม่เสียค่าใช้จ่าย** กสทช.ยังเตรียมลดค่าบริการโทรศัพท์มือถือ ๑๐ % ให้กับผู้พิการกว่า ๑,๔๐๐,๐๐๐ คน ที่ขึ้นทะเบียนไว้กับกระทรวงพัฒนาสังคมและความมั่นคงของมนุษย์ คาดว่าจะเริ่มได้ภายใน ๑-๒ เดือน (news.ch๗.comออนไลน์/มูลนิธิพัฒนาคนพิการไทย ๕ ก.ค.๖๐)

**รร.เมืองช้างผุดไอเดีย สอนเด็กหูหนวกขายก๋วยเตี๋ยวเรือ**

**** **ชาวบ้านสุรินทร์ หนุน"โรงเรียนโสตศึกษาสุรินทร์" สอนอาชีพให้เด็กหูหนวกและพิการทางสติปัญญา ด้วยการเปิดร้านก๋วยเตี๋ยวเรือให้ฝึกทำงาน สร้างโอกาส อาชีพในอนาคต**

เมื่อวันที่ ๑๘ ก.ค. ผู้สื่อข่าวรายงานว่า ที่**โรงเรียนโสตศึกษาสุรินทร์ สังกัดสำนักบริหารงานการศึกษาพิเศษ ตั้งอยู่เลขที่ ๑๐๗ หมู่ที่ ๗ ถนนสุรินทร์ – ปราสาท ต.เชื้อเพลิง อ.ปราสาท จ.สุรินทร์ ได้มีการเปิดสอนเด็กบกพร่องทางการได้ยิน (หูหนวก) และเด็กพิการทางสติปัญญา (เรียนช้า) เข้าฝึกงานทำร้านก๋วยเตี๋ยวเรือสูตรเด็ด บริเวณหน้าโรงเรียน เพื่อส่งเสริมให้รู้จักการทำงานสร้างรายได้ สร้างอาชีพ โดยการสอนทำก๋วยเตี๋ยวดังกล่าว เป็นการสอนฟรี** รู้จักระบบการทำงานตั้งแต่การจ่ายตลาด หาแหล่งวัตถุดิบ การปรุงน้ำก๋วยเตี๋ยว รวมทั้งการบริการลูกค้าอย่างมีคุณภาพ ซึ่งขณะนี้ชาวบ้านในพื้นที่ต่างชื่นชมและยอมรับในฝีมือของเด็ก ๆ ที่ทำก๋วยเตี๋ยวออกมาด้วยความตั้งใจและมีรสชาติดี จนเป็นที่นิยมกันอย่างกว้างขวาง

นอกจากนี้ **ที่บริเวณด้านหน้าโรงเรียนโสตศึกษาสุรินทร์ ยังเปิดเป็น จุดพักรถ ให้นักท่องเที่ยว ช็อป ชิม ผลิตภัณฑ์ แฮนด์เมก ผลิตผลทางการเกษตร ที่นักเรียนหูหนวก นำมาวางจำหน่าย** ที่มินิมาร์ท ข้างๆร้านก๋วยเตี๋ยว มีร้านกาแฟ ร้านเสริมสวย ตัดผม และคาร์แคร์ ล้าง อัดฉีด ที่เดียว ครบวงจร เพื่อฝึกงาน สร้างอาชีพ ที่มั่นคง ในอนาคตให้กับเด็กนักเรียนอีกด้วย

สำหรับ**โรงเรียนโสตศึกษาสุรินทร์ เป็นโรงเรียนพักประจำ รับเด็กบกพร่องทางการได้ยิน(หูหนวก) และรับเด็กพิการทางสติปัญญา (เรียนช้า)เข้าเรียนร่วม โดยจัดการเรียนการสอนตั้งแต่ระดับชั้นอนุบาลถึงระดับชั้นมัธยมศึกษาตอนปลาย ปัจจุบันมีนักเรียน ๓๓๗ คน** โรงเรียนตั้งอยู่ห่างจากอำเภอปราสาท ๘ กิโลเมตร และอยู่ห่างจากจังหวัดสุรินทร์  ๒๑ กิโลเมตร เนื้อที่ ๖๕ ไร่ ๑ งาน ๔ ตารางวา พื้นที่บริการของโรงเรียนประกอบด้วยจังหวัดบุรีรัมย์ จังหวัดสุรินทร์และจังหวัดศรีสะเกษ. (เดลินิวส์ออนไลน์/มูลนิธิพัฒนาคนพิการไทย ๑๘ ก.ค.๖๐)

**"บิ๊กตู่" สั่ง "พม." ดูแล ผู้พิการทางสติปัญญา**

**สั่ง "พม." ดูแลผู้พิการทางสติปัญญา ให้มีคุณภาพชีวิตดีขึ้น มีสิทธิเท่าเทียม** วันที่ ๑๑ ก.ค.๖๐ ที่ทำเนียบรัฐบาล พ.อ.หญิงทักษดา สังขจันทร์ ผู้ช่วยโฆษกประจำสำนักนายกรัฐมนตรี แถลงภายหลังการประชุมคณะรัฐมนตรี(ครม.)ว่า **เนื่องในวันเมตตาปัญญาอ่อน นายกรัฐมนตรีได้สั่งการกระทรวงการพัฒนาสังคมและความมั่นคงของมนุษย์(พม.) ให้ดูแลช่วยเหลือผู้พิการทางสติปัญญาให้มีคุณภาพชีวิตที่ดีมากขึ้น ควรได้รับสิทธิเท่าเทียมกับผู้อื่นด้วย.** (คมชัดลึกออนไลน์/มูลนิธิพัฒนาคนพิการไทย ๑๒ ก.ค.๖๐)

**ตาบอด..แต่ไม่ท้อ คนติดใจขนมไทยคุณป้า เลี้ยงตัวเองแม้มองไม่เห็น**

 **คนชัยนาทแห่อุดหนุน คุณป้าตาบอดมาเกือบทั้งชีวิต ไม่ท้อปมด้อยตัวเอง ทำขนมไทยขายเลี้ยงตัวเอง ไม่เดือดร้อนใคร รสชาติอร่อยจนต้องบอกต่อ**

เมื่อวันที่ (๒๕ มิ.ย.) ผู้สื่อข่าวรายงานว่าที่**ตัวเมืองชัยนาท มีร้านขายขนมร้านหนึ่งที่แปลกตาไปจากร้านอื่น เนื่องจากเป็นร้านที่ตั้งอยู่ใต้ต้นโพธิ์ใหญ่ริมถนน เรียบเขื่อนเรียงหินแม่น้ำเจ้าพระยาจังหวัดชัยนาท มีเพียงแค่โต๊ะไม้เก่าๆ ปูด้วยเสื่อน้ำมัน วางขายขนมไทยต่างๆ เช่น** ไข่หงษ์ ถั่วกวน ถั่วแปลบ สาคูไส้หมู แค่มองดูผิวเผินอาจเป็นร้านธรรมดาๆ แต่พอเข้าไปใกล้ๆ ก็พบว่า **แม่ค้าที่ขายนั้น เป็นคนตาบอด มองไม่เห็นอะไรเลยแม้แต่น้อย แต่ยังเหลือที่จะสู้ชีวิต หาเลี้ยงตนเองไม่เดือดร้อนใคร** ในแต่ละวัน มีลูกค้าแวะมาซื้อขนม ขายหมดเกลี้ยงทุกวัน อีกทั้งยังได้รับคำชื่นชมในความสามารถในการทำขนม และไม่ย่อท้อต่ออุปสรรค ต่อสู้กับความพิการที่ตนเองได้รับมาตั้งแต่เด็ก

แม่ค้าคนดังกล่าวชื่อ **นางสาวสารภี อายุ ๖๐ ปี เล่าให้ผู้สื่อข่าวฟังว่า** ตนตาบอดมาตั้งแต่อายุ ๒ ขวบ ป่วยเป็นโรคตาแดงแล้วเกิดมีอาการติดเชื้อ ทำให้ตาอักเสบขั้นรุนแรงจนเกิดตาบอด ต้องใช้ชีวิตอยู่ในความมืดมาเกือบทั้งชีวิต ยอมรับว่ามี**ช่วงหนึ่งตอนอายุ ๑๕-๑๖ ปี เกิดความท้อแท้ใจ จนคิดเกือบฆ่าตัวตาย แต่ก็ได้พี่สาวที่คอยดูแลมาตลอด รวมไปถึงสอนทำขนมไทยหลายชนิด**

ชีวิตในอดีตตนก็ช่วยพี่สาวทำขนมขายมาตลอด จนมาวันหนึ่งพี่สาวต้องไปทำงานที่กรุงเทพฯ ทำให้ตนคิดหันมาทำขายเอง เพราะไม่อยากเดือดร้อนเงินทองพี่สาวอีกต่อไป **หัดทำขนมอยู่เรื่อยมา แม้จะมองไม่เห็นเลยก็ตาม ตนฝึกฝนทำอยู่เป็นประจำ จนเมื่อ ๑๐ ปี ก่อน คนข้างบ้านและเพื่อนบ้านที่ผ่านไปผ่านมา ลองชิมขนมบอกว่าอร่อย จึงตัดสินใจเดินไปขายตรงโต๊ะไม้ปากซอย**

ตอนแรกก็ขายได้บ้างไม่ได้บ้าง **แต่ตอนนี้คนเริ่มบอกกันปากต่อปากถึงรสชาติ ที่ทำสดใหม่ทุกวัน ทำให้มีคนมาจอดซื้อกันอย่างไม่ขาดสาย ในราคาเริ่มต้นที่ ๑๐ บาทเท่านั้น** โดยเงินที่ได้มาส่วนหนึ่งก็จะเก็บไว้ ที่เหลือก็นำไปให้พี่สาวไปใช้จ่ายภายในครอบครัวต่อไป

"ในแต่ละวันนั้น ป้าต้องเตรียมของ ทำไส้ขนม ตั้งแต่ช่วงเย็นของทุกวัน พอเริ่มเข้าสู่ช่วงเช้ามืด เวลาประมาณ ตี ๓ ตี ๔ **ต้องลุกขึ้นตื่นมาทำขนมด้วยตัวเอง เริ่มตั้งแต่ก่อไฟ ตั้งเตา ผัดไส้ขนม ทำเองกับมือทั้งหมด** ช่วงแรกก็มีหกเลอะเทอะบ้าง แต่ตอนนี้ทำจนชินแล้ว ทำให้ใช้เวลาทำน้อยกว่าเมื่อตอนทำแรกๆ" คุณป้าตาบอด กล่าว

สำหรับตอนนี้มีคนมารับขนมไปขายตามหน่วยงานต่างๆ เพราะความอร่อย ความสดใหม่ของขนมที่ทำ จึงทำให้คุณป้ามีรายได้เพิ่มขึ้นมาอีก ไม่ต้องเดือดร้อนใคร คุณป้ายังฝากไปถึงคนที่กำลังท้อแท้สิ้นหวัง **ปรับเปลี่ยนความคิดใหม่ หากตัวเองยังสามารถเดิน ได้ยิน มองเห็น มีร่างกายที่ครบ ๓๒ ประการก็ควรที่จะสู้ต่อไป อย่ามองคนอื่นๆ ที่ดีกว่า รวยกว่า แต่อยากให้มองคนที่ด้อยกว่า หรือเท่ากับตนเองแล้วเอาคนที่อยู่เหนือเรามาเป็นเป้าหมายเท่านี้ก็จะประสบความสำเร็จในชีวิต** (nationtv.tvออนไลน์/มูลนิธิพัฒนาคนพิการไทย ๒๓ มิ.ย.๖๐)

**แม่บ้านทอ.ห่วงใยคนพิการ ดูแลกำลังพล-มอบสวัสดิการ**

**   **

**นายกสมาคมแม่บ้านทหารอากาศ จัดโครงการ "แม่บ้าน ทอ.สานรัก ร่วมใจ ห่วงใยคนพิการ" พร้อมดูแลสวัสดิการให้กับกำลังพล**

เมื่อวันที่ ๖ ก.ค. ที่สโมสรทหารอากาศชั้นประทวน (ท่าดินแดง) **จัดโครงการ "แม่บ้าน ทอ.สานรัก ร่วมใจ ห่วงใยคนพิการ"** โดยมี นาวาอากาศเอก หญิงกรนันท์ รุ่งสว่าง นายกสมาคมแม่บ้านทหารอากาศ เป็นประธาน **นำคณะแม่บ้านและคนพิการร่วมงาน จากนั้น นาวาอากาศเอก หญิง กรนันท์ กล่าวเปิดโครงการฯว่า โครงการแม่บ้าน ทอ.สานรัก ร่วมใจ ห่วงใยคนพิการประจำปี ๒๕๖๐ เป็นโครงการที่ดีมีประโยชน์ เป็นการดูแลให้ความช่วยเหลือ ผู้ที่มีความบกพร่องทางร่างกาย ที่เป็นข้าราชการ ลูกจ้าง พนักงานราชการ สังกัดกองทัพอากาศ** รวมทั้งคู่สมรสและบุตรให้มีคุณภาพชีวิตที่ดีสามารถดำรงชีวิตอยู่ในสังคมได้อย่างมีความสุข หากมีสิ่งใดที่ท่านต้องการขอความช่วยเหลือ ขอให้แจ้งทางสมาคมแม่บ้านทหารอากาศทราบ เพื่อที่จะหาแนวทางในการช่วยเหลือต่อไป

ทั้งนี้ จากการสำรวจยอด จัดทำทะเบียน ตรวจสุขภาพ พร้อมทั้งให้คำแนะนำ ในการบรรเทาความเดือดร้อน ตลอดจนเป็นการสร้างขวัญและกำลังใจให้แก่กำลังพลของกองทัพอากาศ ผู้ที่มีความบกพร่องทางร่างกายในครอบครัวและให้มีความเป็นอยู่ที่ดีขึ้น มีความสุขในชีวิต **มีผู้บกพร่องทางร่างกาย ทั้งสิ้น จำนวน ๙๗ คน แบ่งเป็นส่วนกลาง จำนวน ๕๔ คน และภูมิภาค จำนวน ๔๓ คน ซึ่งการจัดกิจกรรมในครั้งนี้มีคนพิการเข้าร่วมจำนวน ๔๗ คน** โดยภายในงานได้มีการจัดให้มีแพทย์มาตรวจสุขภาพ ให้คำแนะนำด้านสุขภาพ ให้กำลังใจพร้อมทั้งมอบของใช้ที่จำเป็นแก่ผู้บกพร่องทางร่างกายด้วย(เดลินิวส์ออนไลน์/มูลนิธิพัฒนาคนพิการไทย ๐๖ ก.ค.๖๐)

**อันตรายถึงตาบอด! ลูกเล่นสนุก..แต่พ่อแม่สุดเป็นห่วง หลัง…หน้าไม้จิ๋ว…กำลังฮิตในจีน**

****กำลังเป็นที่นิยมในหมู่เด็กนักเรียนชาวจีนอย่างมากกับ toothpick crossbows หรือ หน้าไม้จิ๋ว ที่มีไม้จิ้มฟันเป็นลูกธนูที่มีขนาดเล็กและหาซื้อได้ง่ายทั่วในประเทศจีน สำนักข่าวต่างประเทศรายงานว่า **หน้าไม้จิ๋วที่เป็นของเล่นสุดฮิตของจีนในตอนนี้นั้นกลับทำให้เหล่าพ่อแม่ผู้ปกครองกังวลว่าจะเกิดอันตรายกับลูกๆถึงขั้นตาบอดได้ โดยเจ้าหน้าไม้จิ๋วอันนี้มีขายแพร่หลายในร้านค้าออนไลน์และร้านค้าทั่วๆไป**ในราคาเพียงแค่ ๗ หยวน หรือประมาณ๑ดอลลาร์คิดเป็นเงินไทยราวๆ๓๔บาท  ด้านหนังสือพิมพ์เซี่ยงไฮ้เดลี่ระบุว่า ร้านค้าหน้าไม้จิ๋วนี้มีของขายหมดอย่างรวดเร็ว และไม่พอขายด้วย เพราะมีความต้องการเยอะ โดยส่วนใหญ่ที่ซื้อนั้นจะเป็นเด็กนักเรียนชั้นประถมและมัธยม ขณะที่สื่ออื่นๆ ของจีนระบุว่า **หน้าไม้จิ๋วอันนี้สามารถยิงได้ไกลกว่า ๒๐ เมตร  และยังสามารถนำเข็ม หรือตะปูมาใช้แทนไม้จิ้มฟันได้ ซึ่งความแรงของมันนั้นสามารถทะลุผ่านลูกโป่ง หรือแม้แต่กล่องกระดาษได้** และเมื่อเป็นจากไม้จิ้มฟันเป็นอุปกรณ์อื่นก็จะทำให้เกิดอันตรายมากขึ้น  
 ด้านตำรวจในเมืองเฉินตูได้สั่งห้ามจำหน่ายหน้าไม้จิ๋วแล้ว ขณะที่**ผู้ปกครองต้องการเรียกร้องให้รัฐบาลแบนหน้าไม้จิ๋วนี้ทั่วประเทศ "รีบห้ามจำหน่ายมันได้แล้วเพราะเด็กๆ ไม่เข้าใจถึงอันตรายคิดแค่ว่าเป็นเรียนสนุกเท่านั้นมันจะทำให้เกิดอุบัติเหตุได้ในไม่ช้านี้"** ผู้ปกครองรายหนึ่งโพสต์ข้อความผ่านเว่ยป๋อ ขณะเดียวกันไชน่าเดลี่รายงานว่า เจ้าหน้าตำรวจเปิดเผยว่า**ในช่วง ๔ เดือนที่ผ่านมานั้น มีเด็กๆ ที่ได้รับบาดเจ็บจากหน้าไม้จิ๋วของเล่นเด็กนี้ ๖๙ ราย** (ประชาชาติธุรกิจออนไลน์/มูลนิธิพัฒนาคนพิการไทย ๒๓ มิ.ย.๖๐)

**แชร์เพียบ เด็กหนุ่มก้มหน้าเล่นมือถือในรถไฟ กับน้ำใจที่มอบให้ต่อชายพิการ**

  **เด็กหนุ่มก้มหน้าเล่นมือถือในรถไฟ กับน้ำใจที่มอบให้ต่อชายพิการ ถ้าไม่สังเกตดูก็ไม่รู้เลยถึงสิ่งเล็ก ๆ ที่เขาทำเพื่อชายคนนี้ช่วยประคองรถเข็นให้แม้ไม่รู้จักกัน นับเป็นภาพชวนอบอุ่นใจซึ่งกำลังเป็นที่แชร์ต่อกันในสื่อออนไลน์ของจีน** สำหรับภาพของเด็กหนุ่มรายหนึ่งในขบวนรถไฟใต้ดิน ที่นครเฉิงตู ประเทศจีน ซึ่งแม้ว่ามองผ่าน ๆ จะดูเป็นภาพที่ไม่มีอะไร แค่เด็กหนุ่มที่นั่งก้มหน้าก้มตาเล่นเกมมือถือตามปกติ แต่เมื่อมองดูภาพกว้าง ๆ ให้ดี ก็จะเห็นถึงสิ่งที่ชวนอมยิ้มอย่างมาก

          นั่นเพราะในภาพจากเว็บไซต์เว่ยป๋อ สื่อโซเชียลของจีน ที่มีการเผยแพร่ในวันนี้ (๒๗ มิถุนายน ๒๕๖๐) เผยให้เห็นว่า **แม้มือข้างหนึ่งของเด็กหนุ่มจะถือโทรศัพท์มือถืออยู่ แต่เขากลับใช้มืออีกข้างและขาช่วยจับล้อรถเข็นวีลแชร์ ของชายพิการแปลกหน้าที่บังเอิญมาเป็นเพื่อนร่วมทางในครั้งนี้ โดยเรื่องราวชวนอมยิ้มเกิดขึ้น เมื่อเด็กหนุ่มคนนี้ใช้บริการรถไฟใต้ดิน** แม้จากท่าทีของเขาที่ใส่หูฟังและก้มหน้าเล่นเกมอยู่นั้น อาจทำให้ใครคิดว่าเขาสนใจแต่เพียงโทรศัพท์ในมือ แต่ทันทีที่มีผู้พิการนั่งรถวีลแชร์มาใกล้ ๆ เขากลับเอื้อมมือและเท้าออกไปช่วยประคองอย่างเป็นธรรมชาติ **เพื่อช่วยให้รถนิ่งไม่เคลื่อนไปมาขณะที่อยู่บนขบวนรถ ก็เรียกว่าเป็นความมีน้ำใจเล็ก ๆ ที่น่าชื่นชมอย่างมาก** และแน่นอนว่าผู้โดยสารคนอื่นที่อยู่บนรถก็สังเกตเห็นความดีของเขาเช่นกันจึงได้แชะภาพประทับใจนำมาบอกต่อกันในโลกออนไลน์เช่นนี้ (กระปุกดอทคอมออนไลน์/มูลนิธิพัฒนาคนพิการไทย ๒๗ มิ.ย.๖๐)

**สถาบันราชานุกูลและองค์กรเครือข่าย...ขอเชิญบุคลากรที่สนใจเข้าร่วมงาน**

**การดำรงชีวิตที่ดี... จะต้อง**

**ปรับปรุงตัวตลอดเวลา**

การปรับปรุงตัวจะต้องมีความเพียร และความอดทนเป็นที่ตั้ง

ถ้าคนเราไม่หมั่นเพียร ...ไม่มีความอดทน ก็อาจจะท้อใจไปโดยง่าย เมื่อท้อใจไปแล้ว ...ไม่มีทางที่จะมีชีวิตเจริญรุ่งเรืองแน่ๆ...

พระราชดำรัส พระบาทสมเด็จพระปรมินทรมหาภูมิพลดุลยเดช

สถาบันราชานุกูล กรมสุขภาพจิต ร่วมกับคณะครุศาสตร์ จุฬาลงกรณ์มหาวิทยาลัยและหน่วยงานเครือข่ายในประเทศและต่างประเทศอีก ๑๑ หน่วยงาน **จัดการประชุมวิชาการนานาชาติ IASSIDD ๔ th Asia Pacific Conference ภายใต้หัวข้อ “Inclusiveness and sustainable development : พัฒนาอย่างยั่งยืน กลมกลืนในสังคม”** ระหว่างวันที่ ๑๓-๑๖ พฤศจิกายน ๒๕๖๐ ณ โรงแรมแอมบาสเดอร์ สุขุมวิท กรุงเทพฯ

โดยมีวัตถุประสงค์**เพื่อเป็นเวทีในการแลกเปลี่ยนองค์ความรู้ด้านผู้บกพร่องทางพัฒนาการและสติปัญญาในระดับนานาชาติ** ผู้เข้าร่วมประชุมประกอบด้วย นักวิชาการและบุคลากรทางด้านการศึกษาและสาธารณสุข ตลอดจนผู้สนใจทั่วไปทั้งในประเทศและต่างประเทศ **โดยมีประเด็นหลักในการประชุม ดังนี้** ๑. Support models and strategies ๒.Successful living within society ๓.Education in schools and in society ๔.Health through the lifespan

**ผู้สนใจเข้าร่วมงาน ศึกษารายละเอียด/ลงทะเบียนได้ทาง** [url=http://www.iassidd.org] http://www.iassidd.org [/url]**สอบถามข้อมูลเพิ่มเติม : iassiddraja@gmail.com หรือ โทรศัพท์ ๐๒ ๒๔๘ ๘๙๐๐ ต่อ ๗๐๓๐๐**(สถาบันราชานุกูล/มูลนิธิพัฒนาคนพิการไทย ๐๓ ก.ค.๖๐)

**..คำพ่อสอน...**

**เชิญคนพิการสมัครงาน**

**บริษัท เอลิแอล อินเตอร์เนชั่นแนล (ไทยแลนด์) จำกัด** ที่อยู่ ๗/๓๒๐ นิคมอุตสาหกรรมอมตะซิตี้ ตำบลมาบยางพร อำเภอปลวกแดง จังหวัดระยอง ๒๑๑๔๐ **รับเจ้าหน้าที่ธุรการ ๒ อัตรา** รายละเอียดงาน (ประจำสำนักงานใหญ่ ระยอง ๑ อัตรา และประจำสาขากรุงเทพ ๑ อัตรา) งานธุรการจัดเอกสารทั่วไป พิมพ์งานด้วยคอมพิวเตอร์ รับโทรศัพท์และโอนสายไปตามแผนก ติดต่อประสานงานทั่วไป งานอื่นๆที่ได้รับมอบหมาย **คุณสมบัติ พิการร่างกาย-เดินได้** เพศชาย/หญิง อายุ ๑๘ ปีขึ้นไป วุฒิ ม.๓ สามารถใช้คอมพิวเตอร์ และอุปกรณ์สำนักงานได้เป็นอย่างดี สวัสดิการ กองทุนสำรองเลี้ยงชีพ ,ประกันภัยกลุ่ม , ของขวัญวันเกิด , ประกันสังคม , งานเลี้ยงสังสรรค์ , เงินช่วยเหลือกรณีแต่งงาน, คลอดบุตรและเสียชีวิต ,โบนัสประจำปี ตามผลประกอบการ และค่าอื่นๆ **ติดต่อ...**คุณภัทรวดี จิตธรรม โทรศัพท์ ๐๓๘-๐๓๖๓๓๖-๔๐ ต่อ ๓๑๔

**บริษัท เปรมดิ์ปรีชา จำกัด** ที่อยู่ ๕๓/๓๙ หมู่ ๕ หมู่บ้านกฤษดานคร ซ.อินทนิล ๑ ถ.แจ้งวัฒนะ ต.บางตลาด อ.ปากเกร็ด จ.นนทบุรี **รับพนักงานขายทางโทรศัพท์ ๑ อัตรา** รายละเอียดงาน โทรติดต่อเพื่อเสนอสินค้าของบริษัทฯ ให้กับทางลูกค้า รับสายลูกค้าใหม่ที่โทรเข้ามาสอบถามรายละเอียด หรือ ราคา ของสินค้า เจรจาต่อรอง ปิดการขายกับลูกค้า ตามเป้าที่ได้รับมอบหมาย ประสานงานกับธุรการฝ่ายขาย และ ฝ่ายจัดซื้อ ทำรายงานยอดขายประจำสัปดาห์ และเดือน ทำตามหน้าที่อื่นๆ ที่ได้รับมอบหมาย **คุณสมบัติ คนพิการที่ช่วยเหลือตนเองได้ เดินได้** เพศชาย/หญิง อายุ ๑๘-๓๐ ปี วุฒิ ม.๖ หรือ ปวช. ขึ้นไป รักงานขาย งานบริการ มีความมั่นใจ น้ำเสียงไพเราะ ใจเย็น มีทักษะการเจรจากับลูกค้า ใช้คอมพิวเตอร์ โปรแกรม MS Excel, Word, และ internet ได้ สามารถทำงานในวันเสาร์ได้ ฯลฯ สวัสดิการ ประกันสังคม วันหยุดประจำปีตามปฏิทิน เบี้ยขยัน ค่าคอมมิชชั่น โบนัสประจำปี ปรับเงินเดือนประจำปี วันลาพักร้อน งานเลี้ยงประจำปี **ติดต่อ...**คุณอชิรวุฒิ เสนาพรหม โทรศัพท์ ๐๘๙-๔๔๐-๕๓๑๑ , ๐๘๑-๒๖๗-๙๖๓๔ , ๐๒-๕๐๓-๐๔๘๒ อีเมล์ [website.pure@gmail.com](mailto:website.pure@gmail.com)

**บริษัท บางจาก คอร์ปอเรชั่น จำกัด** ที่อยู่ ๒๐๙๘ อาคารเอ็ม ทาวเวอร์ ชั้น ๘ ถนนสุขุมวิท แขวงบางจาก เขตพระโขนง กรุงเทพมหานคร ๑๐๒๖๐ **รับพนักงานธุรการ ๑ อัตรา** รายละเอียดงาน การให้บริการทางบัญชี รวมถึงการบันทึก จัดเก็บ รวบรวม และตรวจสอบความถูกต้องของเอกสารทางบัญชี บันทึกรายรับรายจ่าย ตลอดจน การจัดทำรายงานทางการเงิน **คุณสมบัติ พิการร่างกาย-เดินได้** เพศชาย/หญิง อายุ ๒๒-๓๐ ปี วุฒิ ปวส. สามารถใช้โปรมแกรม Microsoft ได้, สามารถจัดทำข้อมูลบัญชีเบื้องต้นได้, สามารถปฏิบัติงานค้างคืนต่างจังหวัดได้ สวัสดิการ สวัสดิการค่ารักษษพยาบาลผู้ป่วยนอก ค่ารักษาพยาบาลครอบครัว สามี-ภรรยา บุตร ค่าทันตกรรม โบนัสประจำปี **ติดต่อ...**นางสาวพุทธิรักษ์ แก้วชูทอง โทรศัพท์ ๐-๒๓๓๕-๘๕๑๐ อีเมล์ [puttiruk@bangchak.co.th](mailto:puttiruk@bangchak.co.th)

**บริษัท แอล.พี.เอ็น.ดีเวลลอปเมนท์ จำกัด (มหาชน)** ที่อยู่ ๑๑๖๘/๑๐๙ ชั้น ๓๖ อาคารลุมพินี ทาวเวอร์ ถนนพระราม ๔ แขวงทุ่งมหาเมฆ เขตสาทร กรุงเทพมหานคร ๑๐๑๒๐ **รับเจ้าหน้าที่ Call Center, บันทึกข้อมูล, ธุรการ, Computer Graphic ๑๐ อัตรา** ตำแหน่งที่เปิดรับ Call Center, ธุรการ, Computer Graphic **คุณสมบัติ พิการที่สามารถเดินได้ สื่อสารได้** เพศชาย/หญิง อายุ ๑๘-๓๕ ปี วุฒิ ม.๖ – ปริญญาตรี สามารถใช้ Computer ได้ มีใจรักงานบริการและมีบุคลิกยิ้มแย้มแจ่มใส สวัสดิการ เงินรางวัลประจำปี ประกันชีวิต ตรวจร่างกายประจำปี เครื่องแบบพนักงานฟรี โบนัส เงินช่วยเหลือครอบครัว กิจกรรมท่องเที่ยวและนันทนาการ ฯลฯ **ติดต่อ...**คุณปัทมาภรณ์, คุณวรรพร โทรศัพท์ ๐๒-๒๘๕๕๐๑๑ ต่อ ๓๘๕, ๓๙๑, ๓๙๘ อีเมล์ Ipndevelop14\_104@trustmail.jobthai.com

**สถาบันบัณฑิตพัฒนบริหารศาสตร์ (นิด้า)** ที่อยู่ เลขที่ ๑๑๘ ถนนเสรีไทย แขวงคลองจั่น เขตบางกะปิ กรุงเทพมหานคร รับพนักงานเก็บข้อมูล สัมภาษณ์ทางโทรศัพท์ ไม่จำกัดจำนวน รายละเอียดงาน โทรศัพท์สัมภาษณ์ตัวอย่างหลัก (master Sample) จากฐานข้อมูลของศูนย์ “นิด้าโพล” เพื่อดำเนินการสำรวจความคิดเห็นของประชาชนในประเด็นต่างๆ เช่น เศรษฐกิจ สังคม การเมือง หรือประเด็นอื่นๆ และจดบันทึกข้อมูลที่ได้จากการสัมภาษณ์ลงในแบบสอบถาม (ไม่มีอักษรเบรลล์) โดยจะมีการอบรมก่อนทำงาน **คุณสมบัติ พิการที่สามารถพูด อ่าน ฟัง และเขียนได้ สามารถช่วยเหลือตนเองได้** เพศชาย/หญิง อายุ๑๘-๔๕ ปี วุฒิการศึกษาระดับ ม.๖ หรือ ปวส. ขึ้นไป ค่าตอบแทน วันละ ๔๐๐ บาท (แบบสอบถาม จำนวน ๒๐-๔๐ ชุด/วัน) **ติดต่อ...**คุณเบญจวรรณ ไชยคิรินทร์ โทรศัพท์ ๐๒-๗๒๗๓๕๙๖ อีเมล์ nida\_poll@nida.ac.th

**สมาคมสภาคนพิการทุกประเภทแห่งประเทศไทย** ที่อยู่ สำนักงานสมาคมสภาคนพิการทุกประเภทแห่งประเทศไทย ๒๕๕ อาคารศูนย์พัฒนาและฝึกอบรมคนพิการแห่งอาเชียนและแปซิฟิก (APCD) ห้อง ๖-๘ ชั้น ๓ ถนนราชวิถี แขวงทุ่งพญาไท เขตราชเทวี กรุงเทพฯ ๑๐๔๐๐ **รับหัวหน้าฝ่ายประสานงานส่วนกลาง ๑ อัตรา** รายละเอียดงาน ปฏิบัติงานเลขานุการและงานบริหารทั่วไปในการจัดประชุมต่างๆ ติดต่อประสานงานกับบุคคลและหน่วยงานต่างๆ ทั้งภายในและภายนอกสมาคมสภาคนพิการทุกประเภทแห่งประเทศไทย ปฏิบัติหน้าที่อื่นตามที่ได้รับมอบหมาย **คุณสมบัติ** คนพิการ วุฒิปริญญาตรี หรือ เทียบเท่า มีความสามารถในการติดต่อ สื่อสาร และประสานงานได้ในระดับดีมาก มีความสามารถในการจับประเด็นการประชุมและจัดทำรายงานการประชุม มีทักษะในการใช้คอมพิวเตอร์และเทคโนโลยีได้ในระดับดีมาก โดยเฉพาะ Word, PowerPoint, E-mail และ LINE เป็นต้น ฯลฯ สวัสดิการ ประกันสังคม **\*\*สนใจติดต่อยื่นใบสมัครงานพร้อมหลักฐานประกอบการสมัครงานด้วยตนเอง\*\*** ตั้งแต่วันนี้เป็นต้นไปถึงวันที่ ๒๘ กรกฎาคม ๒๕๖๐ ระหว่างเวลา ๐๙.๐๐-๑๖.๐๐ น. **ติดต่อ...**โทรศัพท์ ๐๒ – ๓๕๔๕๓๔๙ , ๐๒-๓๕๔๔๒๖๐ อีเมล์ siriratthanya@gmail.com

**บริษัท คอยล์มาสเตอร์ อิเล็กทรอนิกส์ (ไทยแลนด์)** ที่อยู่ ๓๕๗/๑ หมู่ ๑๐ ต.เขาคันทรง อ.ศรีราชา จ.ชลบุรี ๒๐๑๑๐ **รับพนักงานคนพิการ ๓ อัตรา** รายละเอียดงาน ตำแหน่งงานจัดให้เหมาะสมกับลักษณะความพิการ **คุณสมบัติ พิการร่างกาย-เดินได้** สามารถช่วยเหลือตนเองได้ เดินทางมาทำงานเองได้ เพศชาย/หญิง อายุระหว่าง ๑๘-๓๕ ปี ไม่จำกัดวุฒิการศึกษา สวัสดิการ ค่าอาหาร ค่าเดินทาง ค่าอาหารช่วงโอที ค่ากะ ค่าเบี้ยขยัน **ติดต่อ...**คุณรัฏฐาธิป อู่ตะเภา โทรศัพท์ ๐๓๘-๓๕๐๐๓๔ อีเมล์ [cherry.cmth@gmail.com](mailto:cherry.cmth@gmail.com)

**บริษัท โอ.อี.ไอ. พาร์ท จำกัด** ที่อยู่ ๙๒๖ หมู่ ๑๕ ถนนเทพารักษ์ ตำบลบางเสาธง อำเภอบางเสาธง จังหวัดสมุทรปราการ ๑๐๕๗๐ **รับพนักงานคนพิการ ๒ อัตรา** รายละเอียดงาน ทำงานตามความสามารถ หรือความเหมาะสมกับความพิการ **คุณสมบัติ พิการที่สามารถเดินได้** เพศชาย/หญิง อายุไม่เกิน ๔๐ ปี วุฒิ ป.๖ ขึ้นไป (ทำงาน วันจันทร์-วันเสาร์ เวลา ๘.๐๐ น.-๑๗.๐๐ น.) สวัสดิการ ค่าแรง ๓๑๐ บาท/วัน, OT ตามจริง, เบี้ยขยัน ๘๐๐-๑,๒๐๐ บาท ฯลฯ **ติดต่อ...**คุณสมรักษ์ เทียมเพ็ง โทรศัพท์ ๐๒-๗๐๖๐๑๔๖ อีเมล์ somrak@oeiparts.com

**บริษัท อะเบ๊าท์เซอร์วิส จำกัด** ที่อยู่ เลขที่ ๘ อาคารเดอะฮอไรซอน ถ.สุขุมวิท๖๓(เอกมัย) แขวงพระโขนงเหนือ เขตวัฒนา กทม. ๑๐๑๑๐ **รับเจ้าหน้าที่ธุรการ จัดทำเอกสาร, คีย์ข้อมูล ๑ อัตรา** รายละเอียดงาน สถานที่ทำงาน ซอยเอกมัย หรือซอยทองหล่อ (จังหวัด กทม) ทำงาน ๖ วัน/สัปดาห์ **คุณสมบัติ คนพิการ** เพศชาย/หญิง อายุ ๑๘-๔๐ ปี มีความสามารถในการใช้คอมพิวเตอร์ได้ มีความรู้ความสามารถเกี่ยวกับการทำโปรแกรม Word, Excel จะพิจารณาเป็นพิเศษ มีใจรักในงานบริการ มีความรับผิดชอบ สวัสดิการ ปรับเงินเดือนหลังผ่านทดลองงาน ปรับเงินเดือนประจำปีทุกปี วันหยุดตามประเพณี / พักร้อน เช็คของขวัญวันเกิด กิจกรรมสันทนาการ ท่องเที่ยวประจำปี **ติดต่อ...**คุณอัจฉรียา อำไพรัตนา โทรศัพท์ ๐๒-๗๒๖๙๘๘๘ อีเมล์ [hr3.thehorizon@civic.co.th](mailto:hr3.thehorizon@civic.co.th)

**บริษัท สโตนเฮ้นจ์ อินเตอร์ จำกัด** ที่อยู่ ๑๖๓ ซ.โชคชัยร่วมมิตร (รัชดา ๑๙) แขวง ดินแดง เขต ดินแดง กรุงเทพฯ ๑๐๔๐๐ **รับธุรการสำนักงาน ๒ อัตรา** รายละเอียดงาน ดูแลงานด้านเอกสารและติดต่อประสานงาน รับส่งเอกสาร รับสาย-โอนสายโทรศัพท์ งานอื่นๆที่ได้รับมอบหมาย **คุณสมบัติ พิการร่างกาย-เดินได้** เพศชาย/หญิง อายุ ๒๐-๓๐ ปี วุฒิ ม.๖ ขึ้นไป สามารถใช้โปรแกรมคอมพิวเตอร์ Ms. Word / Excel ใช้เครื่องใช้สำนักงานได้ เดินขึ้นลงบันไดได้ สวัสดิการ ประกันอุบัติเหตุหมู่ ประกันสังคม ตรวจสุขภาพประจำปี กองทุนสำรองเลี้ยงชีพ สัมมนาประจำปี กองทุนค่าเล่าเรียนบุตร **ติดต่อ...**คุณกนกพัชร พลทะยาน โทรศัพท์ ๐๘๙-๑๒๐๕๑๑๑ อีเมล์ [hr@sti.co.th](mailto:hr@sti.co.th)

**บริษัท โนวา ออร์แกนิค จำกัด** ที่อยู่ ๑๙๐/๔ หมู่ ๘ ต.ในคลองบางปลากด อ.พระสมุทรเจดีย์ จ.สมุทรปราการ ๑๐๒๙๐ **รับพนักงานแพ็คกิ้ง (รายเดือน) ๒ อัตรา** รายละเอียดงาน นั่งบรรจุสินค้าลงกล่อง, แพ็คแผงยา, หยุดวันเสาร์ – อาทิตย์และวันหยุดนักขัตฤกษ์ **คุณสมบัติ พิการร่างกาย-เดินได้** เพศชาย/หญิง อายุ ๑๘ ปีขึ้นไป วุฒิ ป.๖ ไม่จำเป็นต้องมีประสบการณ์ สวัสดิการ ประกันอุบัติเหตุ ชุดฟอร์ม โบนัสประจำปี ปรับเงินเดือนประจำปีฯลฯ **ติดต่อ...**คุณลีลนา ทวีทุน โทรศัพท์ ๐๘๖-๙๙๗๓๓๘๑ อีเมล์ [leelana.t@novagroups.com](mailto:leelana.t@novagroups.com)

**คนพิการต้องการทำงาน**

**นายกีรนันท์ บุญชูวงค์** อายุ ๔๒ ปี **วุฒิ**ปริญญาตรี จบการศึกษารัฐประศาสนศาตรบัณฑิต,วิชาชีพครู,นิติศาสตร์ **พิการทางด้านร่างกาย สามารถเดินได้ (เดินกระเพลกเล็กน้อย) ต้องการงานทางด้านกฎหมาย เงินเดือน ๒๕,๐๐๐-๓๐,๐๐๐ บาท** ความสามารถ/ทักษะ ผ่านการอบรมวิชาชีพว่าความ มีประสบการณ์ว่าความ มาแล้ว ๓ ปี คดีแพ่ง-อาญา และอื่นๆ และเคยเป็นพนักงานราชการ กระทรวงยุติธรรม **ติดต่อ**…โทรศัพท์ ๐๙๒-๖๙๓๓๒๙๖ หรือ อีเมล์ [nathinun2015@gmail.com](mailto:nathinun2015@gmail.com)

**นายไอยรา เกตุสะอาด** อายุ ๔๘ ปี **วุฒิ**ปริญญาตรี **พิการทางด้านร่างกาย-เดินได้ (สามารถขึ้นสงบันไดได้) ต้องการงานเอกสาร งานสรรหา ธุรการ หรืองานอื่นๆ ตามความเหมาะสม** ความสามารถ/ทักษะ สามารถใช้computer ได้, มีทักษะในการสื่อสารที่ดี มีประสบการณ์การงำงานด้านสรรหา หรืองานเอกสารมาก่อน **ติดต่อ**…โทรศัพท์ ๐๙๘-๕๗๑๒๕๑๗ หรือ อีเมล์ jobaiyara@gmail.com

**นายชาครีส แพงพงมา** อายุ ๒๘ ปี **วุฒิ**ปริญญาตรี **พิการทางการสื่อความหมาย** **ต้องการงานธุรการ ประสานงานทั่วไป หรืองานอื่นๆ ตามความสามารถ** **มีประสบการณ์การทำงานทางด้านฝ่ายบุคคลมาก่อน** **ติดต่อ**…โทรศัพท์ ๐๙๑-๗๐๑๖๘๕๙ หรือ อีเมล์ [chacriszaza@hotmail.co.th](mailto:chacriszaza@hotmail.co.th)

**นายฑิฏิวรรษ เจริญควร** อายุ ๕๓ ปี **วุฒิ** ปวส. **พิการทางด้านร่างกาย-เดินได้ ต้องการงานด้านธุรการ งานผลิตหรือในคลังสินค้า หรืองานตามความเหมาะสม** **ติดต่อ**…โทรศัพท์ ๐๘-๐๖๐๖๐๑๒๗ หรือ อีเมล์ [ThitivasPEPSI1217@hotmail.com](mailto:ThitivasPEPSI1217@hotmail.com)

**นางสาวเพียงวัน เสถียรเขต** อายุ ๒๓ ปี **วุฒิ ม.**๖ **พิการทางด้านสายตา ต้องการงานทางด้านประชาสัมพันธ์ บริการลูกค้า พนักงานรับโทรศัพท์** มีประสบการณ์การทำงาน **งานรับโทรศัพท์ งานโอนสาย ติดต่อประสานงานต่างๆ** **ติดต่อ**…โทรศัพท์ ๐๙๔-๙๔๑๓๓๕๗ หรือ อีเมล์ olives.fang@gmail.com

**นายณัขพล ติง** อายุ ๒๓ ปี **วุฒิ**ปริญญาตรี **พิการทางด้านร่างกาย สามารถเดินได้ (กล้ามเนื้ออ่อนแรง ยกแขนไม่ขึ้น) ต้องการงานตามความสมารถ หรือความเหมาะสม** ในพื้นที่เชียงใหม่ หากเป็นต่างจังหวัดขอแบบมีที่พักให้ มีทักษะทางด้านภาษาอังกฤษ **ติดต่อ**…โทรศัพท์ ๐๙๕-๖๑๙๒๘๓๘ หรือ อีเมล์ nutchapolting23@gmail.com

**นางสาวสาลิณี แสงฝาก** อายุ ๓๐ ปี **วุฒิ**ปริญญาตรี **พิการทางด้านร่างกาย สามารถเดินได้ (พูดไม่ชัด เกร็ง แต่สามารถเดินได้ทำงานได้) ต้องการงานด้านธุรการ เอกสาร งานตามความเหมาะสม** เงินเดือนที่ต้องการคือ ๑๑๐๐๐-๑๓๐๐๐ บาทต่อเดือน ทำงานในวันจันทร์-วันศุกร์เท่านั้น และมีที่พัก **ติดต่อ**…โทรศัพท์ ๐๖๒๙๐๗๐๓๙๙ ไอดีไลน์ noonasalinee หรือ อีเมล์ salinee\_25@hotmail.com

**นายวิชานนท์ กงษาวิเศษ** อายุ ๓๗ ปี **วุฒิ**มัธยมศึกษาปีที่ ๓ **พิการทางการได้ยิน ต้องการงานตามความเหมาะสม** ในเขตพื้นที่ ร่มเล้า – ลาดกระบัง มีประสบการณ์การทำงานทางด้านพนักงานฝ่ายผลิต จำนวน 5 ปี  **ติดต่อ…** โทรศัพท์ (Line) : ๐๙๕-๐๓๗๔๒๘๔

**นางสาวพรทิพา บุญเพ็ง** อายุ ๓๘ ปี **วุฒิ**มัธยมศึกษาปีที่ ๖ **พิการทางการได้ยิน ต้องการงานทั่วไป งานตามความเหมาะสม** อยู่ในเขตพื้นที่ ร่มเกล้า-ลาดกระบัง **มีประสบการณ์ทางด้านพนักงานทำขนม ในบิ๊กซี**  **ติดต่อ…** โทรศัพท์ (Line) : ๐๙๖-๒๑๗๓๙๘๖


**นายสิทธิศักดิ์ มาสืบ** อายุ ๒๔ ปี **วุฒิ** ปวส. **พิการทางการได้ยิน ต้องการงานตามความเหมาะสม หรืองานทั่วไป** ในเขตพื้นที่กรุงเทพฯ มีประสบการณ์การทำงานซ่อมบำรุง งานทั่วไป ฯลฯ **ติดต่อ…**โทรศัพท์ (Line) : ๐๖๑-๒๙๘๒๗๗๖ หรือ อีเมล์ [sittsak.marsueb๗๖@gmail.com](mailto:sittsak.marsueb๗๖@gmail.com)

**นางสาวอัมภิกา อาดำ** อายุ ๒๙ ปี **วุฒิ** ปวส. พิ**การทางการได้ยิน (หูตึงทั้ง ๒ ข้าง) ต้องการทำงานตามความเหมาะสม งานทั่วไป** มีประสบการณ์การทำงานด้านธุรการช่างและพนักงานส่วนข้อมูลความปลอดภัย  **ติดต่อ…**โทรศัพท์ ๐๙๙-๔๔๒๒๐๒๑ หรือ อีเมล์ dewcomputer@gmail.com

**นายภควัชร ทองเพิ่ม** อายุ ๒๓ ปี **วุฒิ**ปริญญาตรี **พิการทางการได้ยิน ต้องการงานด้านงานออกแบบ งานทองโบราณ งานสลักดุนโลหะ หรืองานที่เหมาะสม** มีประสบการณ์ด้านงานเครื่องประดับ งานทองโบราณ งานสลักดุนลาย งานเจิวเวลรี่ ออกแบบ **ติดต่อ…**โทรศัพท์ ๐๘๖-๓๑๘๓๖๗๓ หรือ อีเมล์ mmosza๔๓๑@gmail.com

**Microsoft เปิดตัว See AI ปัญญาประดิษฐ์เพื่อผู้พิการทางสายตา**

****



**Microsoft เปิดตัวแอพพลิเคชั่น “See AI” สำหรับใช้งานบนสมาร์ทโฟน แอพกล้องที่ใช้เทคโนโลยี AI หรือปัญญาประดิษฐ์เป็นผู้ช่วยสำหรับผู้พิการทางสายตาเพื่อระบุลักษณะบุคคลและวัตถุต่างๆ รอบตัว**

See AI เป็นแอพกล้องที่ผสมผสานเทคโนโลยี AI หรือปัญญาประดิษฐ์ ที่จะบอกข้อมูลต่างๆ รอบตัวตามที่ผู้ใช้ต้องการได้ในทันทีที่เปิดกล้อง **เพื่อช่วยเหลือผู้ที่มีความบกพร่องหรือพิการทางสายตา ยกตัวอย่าง โหมด Person เพียงผู้ใช้เปิดกล้องและชี้ไปที่ตัวบุคคล AI จะทำการประมวลผลและบอกอายุและลักษณะของบุคคลนั้นเป็นเสียงพูด**

**ตัวอย่างที่สอง โหมด Product Recognition** ลักษณะการใช้งานเริ่มต้นเช่นเดียวกับโหมด Person แต่ในโหมดนี้จะช่วยระบุลักษณะวัตถุที่กล้องชี้ไปและบอกเป็นเสียงพูดได้

**จากสองตัวอย่างที่นำมาเล่าถึงในครั้งนี้เป็นเพียงส่วนหนึ่งเท่านั้น หากใครที่สนใจสามารถเข้าไปชมตัวอย่างได้ที่เว็บไซต์** http://[www.microsoft.com/en-us/seeing-ai/](https://www.microsoft.com/en-us/seeing-ai/) และสำหรับผู้ใช้ iOS สามารถดาวน์โหลดได้ฟรีแล้ว ส่วนผู้ใช้ Android จะมีให้ดาวน์โหลดในเร็วๆ นี้(aripfan.comออนไลน์/มูลนิธิพัฒนาคนพิการไทย ๑๗ ก.ค.๖๐)

**สภาสังคมสงเคราะห์ฯ เชิญชวนอุดหนุน “ดอกมะลิ” ในวันแม่แห่งชาติ ประจำปี ๒๕๖๐**

****



สภาสังคมสงเคราะห์แห่งประเทศไทย ในพระบรมราชูปถัมภ์ได้จัดงานวันแม่แห่งชาติเนื่องในโอกาสวันเฉลิมพระชนมพรรษาของสมเด็จพระนางเจ้าสิริกิติ์ พระบรมราชินีนาถที่ ๙ วันที่ ๑๒ สิงหาคม เป็นประจำทุกปี ซึ่งการจัดงานวันแม่แห่งชาติได้**กำหนดเลือก “ดอกมะลิ” ซึ่งเป็นดอกไม้แห่งความบริสุทธิ์และมีกลิ่นหอมชื่นใจเหมือนพระคุณของแม่เป็นสัญลักษณ์ของงาน “วันแม่แห่งชาติ”** โดยสภาสังคมสงเคราะห์ฯ จัดทำผลิตภัณฑ์ดอกมะลิหลากหลายรูปแบบ เพื่อจำหน่ายเป็นประจำทุกปี

จึง**ขอเชิญชวนท่านที่สนใจ** ร่วมอุดหนุนดอกมะลิ เพื่อร่วมเฉลิมพระเกียรติในโอกาสดังกล่าว และแสดงความรักความกตัญญูกตเวทีต่อแม่ **สอบถามสั่งซื้อ** **โทรศัพท์ ๐-๒๓๕๔-๗๕๓๓-๓๗ ต่อ ๖๐๔-๖๐๗,๔๑๗ และ ๙๐๙ โทรสาร ๐-๒๓๕๔-๗๕๔๙-๕๐**(สภาสังคมสงเคราะห์แห่งประเทศไทย/มูลนิธิพัฒนาคนพิการไทย ๒๐ มิ.ย.๖๐)

มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทร. ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

เวลาทำการ เปิดทุกวัน จันทร์-ศุกร์ เวลา 08.30 น. – 16.30 น.



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายธีรวัฒน์ ศรีปฐมสวัสดิ์ - กรรมการ นายศุภชีพ ดิษเทศ **-** กรรมการ อธิบดีกรมส่งเสริมและพัฒนาคุณภาพชีวิตคนพิการ - กรรมการ อธิบดีกรมการแพทย์ - กรรมการ เลขาธิการคณะกรรมการการศึกษาขั้นพื้นฐาน - กรรมการ อธิบดีกรมพลศึกษา - กรรมการ นายนิกร จำนง - กรรมการและเหรัญญิก - นายวีระศักดิ์ โควสุรัตน์ - กรรมการและเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ